Швеция Ташқи Ишлар Вазири Анна Линдни ўлдирганликда гумон қилинган Михайло Михайловичнинг жиноят содир қилганига иқрор бўлгани билдирилди.\n07 март 2021, Тошкент вақти: 22:37\nМихайлович аввал ўзига қўйилган айбловларни рад этиб келаëтган эди.\nАнна Линд ўтган йил сентябр ойида Стокголмдаги савдо марказида чавақлаб кетилган эди.\nШвеция маъмурларига кўра, текширув натижалари Михайловичнинг қотиллик қилганини кўрсатмоқда.\nХабарларга кўра, серб миллатига мансуб Михайлович Швеция фуқаролигига эга ва яқинда унинг устидан маҳкама жараëни бошланади.


Барқарорлик, янгиланиш, фаровонлик\nҚР Президенти Нурсултан Назарбаев Бош вазир Бахитжан Сағинтаевни қабул қилди.\nДавлат раҳбари учрашувда Ҳукуматнинг йил бошидан буён амалга оширган ишларига тўхталиб, иқтисодиётнинг турли шўъбаларидаги давлат ва соҳавий дастурларни янада сифатли бажаришнинг аҳамияти юқорилигига эътибор қаратди.\n– Йил охирлаб қолди. Ўтган даврда салмоқли иш бажарилди. Биз ЭКСПО кўргазмасини, Ислом ҳамкорлик ташкилотининг илмий ва юқори технологиялар бўйича саммитини ўтказдик. Бошқа соҳалардаги лойиҳаларни ҳам амалга ошириб келмоқдамиз. Умуман, иқтисодиётимиз барқарор ривожланмоқда, – деди Элбоши.\nБахитжан Сағинтаев Қозоғистон Президентига жорий йилнинг 10 ойидаги ижтимоий-иқтисодий ривожланиш натижаларини айтиб, бир неча кўрсаткич ва индикаторлар бўйича ижобий ўзгаришлар бўлганлигини алоҳида таъкидлади.\n– Ўтган ўн ой якуни бўйича ички ялпи маҳсулот 4 фоизга ўсди. 6та соҳа бўйича қисқа муддатли иқтисодий индикаторларнинг ижобий ўсими кўзга ташланади. Шунингдек, йил сўнггигача мамлакатимизнинг транспорт-транзит салоҳиятини орттиришга йўналтирилган лойиҳаларни амалга ошириш орқали яхши натижаларни кутаяпмиз, – деди Бош вазир.\nШунингдек, Бахитжан Сағинтаев Нурсултан Назарбаевга умумий капиталга жалб этилган сармоя миқдори 6,5 фоизга ошганини маълум қилди. Бош вазир бу индикатор бўйича асосий ўсиш республика иқтисодиётига жалб этилган хусусий сармоялар миқдорининг ортиши ҳисобидан эканлигини билдирди.\nУчрашув сўнггида Давлат раҳбари Б. Сағинтаевга қатор топшириқлар берди.\nAkorda.kz., 2017-11-16, 12:27 144


Шарқнинг ҳукмдор аёллари « Ўзбекистон Халқ Ҳаракати\nШарқнинг ҳукмдор аёллари\n16 January 2019 - 9:00\nМосквадаги «Наука» нашриётида турк олимаси, Анқара дорилфунуни профессори Баҳрия Учоқнинг «Ислом давлатларида ҳукмдор аёллар» деган китоби рус тилида нашр этилди. Таржима муаллифи қадимий тарих билимдони, атоқли шарқшунос Зиё Бунёдовдир.\nИкки оғиз сўз китоб муаллифи ҳақида. Доктор Баҳрия Учоқ Туркиянинг Трабзун шаҳрида туғилган. Истанбулдаги аёллар лицейида таҳсил олган. Сўнг у Истанбул дорилфунуни тарих бўлимига ва давлат консерваториясига имтиҳон топшириб, фан ва санъат даргоҳларида ўқий бошлайди. Бундан ташқари, Баҳрия Анқара дорилфунунига сиртдан ўқишга кириб, машҳур олим Фуод Кўпрулузодага шогирд тушади. Унинг раҳбарлигида Ўрта асрлардаги туркий халқлар ва ислом тарихини ўрганади. Айии вақтда, консерваторияда инглиз профессори Эрнст Хай раҳбарлигида ашула синфида ўқийди, Сўнг уч йил Самсун лицейида тарих ва мусиқа муаллимаси бўлиб ишлайди.\nБаҳрия профессор Жўшқин Учоққа турмушга чиққач, Анқарага кўчиб келади. Ўн бир йил лицейда муаллималик қилгач, Анқара дорилфунуни илоҳиёт факультетига ассистент бўлиб ишга киради ва у ерда «Илк сохта пайғамбарлар ва ридда» (яъни, исломни рад этувчилар) тарихидан диссертация ёқлайди. «Ислом давлатларида ҳукмдор аёллар» китоби учун Баҳрия дорилфунун доцентлигига сайланади. Сўнг «Ислом тарихи: Умавийлар ва аббосийлар» мавзуидаги илмий иши учун профессорлик унвонини олади, Мамлакат радиосида ва матбуот саҳифаларида унинг аёллар ҳуқуқи мавзуидаги суҳбат ва мақоллари туркуми ҳукумат,назарига тушгач, Баҳрия Туркия Буюк миллий кенгаши — Олий палатаси аъзоси қилиб сайланади. Олти йил давомида у сенаторлик вазифасида мамлакат тараққиётига хизмат қилади. Шундан сўнг, қолган умрини ижодга бағишлайди. Баҳрия Учоқнинг «Ислом давлатларида ҳукмдор аёллар» китоби довюрак, мард, талантли ва доно аёллар ҳаёти ҳақида ҳикоя қилади. Баҳрия Учоқ, китоб муқаддимасида, Ғарб ва Шарқ аёлларининг ижтимоий ҳаётдаги хизматини кўрсатиб, тарихдаги машҳур аёллар ҳаётидан далиллар келтиради. Сулаймон алайҳиссаломнинг севгилиси, Сабо малакаси Билқисни, Миср маликаси Клеопатрани, Пальмира маликаси Зайнаб — Зенобияни эслайди. Зенобия 272-йилда Римга қарши жангларда асир тушади, лекин донолиги ва гўзаллиги билан римликларни забт этади. Китоб муаллифи VII аср — Муҳаммад пайғамбар замонидаги машҳур валий, кароматгўй, лашкарбоши аёл Сажжоҳни эслайди. Унинг ёзишича, Сажжоҳ сохта пайғамбар Мусайлима билан шартнома тузиб, Муҳаммад алайҳиссалом қўшинларига қарши курашган ва енгилган.\nКитобнинг дастлабки саҳифаларида Баҳрия Учоқ Эрон шоҳи Кирга қарши курашган массагетлар маликаси Тўмариснинг қаҳрамонлигини ёзади. Эроннинг каёний шоҳларидан Исфандиёрнинг ўғли Бахманёр ўзидан сўнг қизи Ҳумойни валиаҳд қилиб тайинлаган. Малика Хумой 32 йил буюк Эрон давлатига шоҳлик қилган. Яна Эронда Хусрав II Парвезнинг қизи Пурандухт, сўнг унинг синглиси Озармидухт подшоҳлик қилган. Араб истилочиларига қарши курашда Туронзамин ҳимоячиларидан Сўғд шаҳзодаси Туғшоднинг онаси Туғшода жасорат кўрсатган. У Самарқанд, Бухоро, Омул шаҳарлари йўлларини назорат қилиб, ўз пойтахти Пайкандни Саид ибн Усмон Ҳажжож ва Қутайба қўшинларидан мудофаа қилган.\nНаршахийнинг «Бухоро тарихи» китобида шу ҳақда бундай маълумот бор:\n«Муовия даврида Қутайба ибн Муслим томонидан Бухоро фатҳ қилинди ва Тағшода (Туғшод— М. М.) Қутайба ибн Муслим томонидан подшоҳ бўлиб, ўттиз икки йил ҳукмронлик қилди…» Наршахий яна бир ўринда бундай ёзади: «Бидун Бухорохудот ўлган вақтда ундан бир эмадиган ўғил бола қолди; унинг номи Тағшода (Туғшод) эди. Боланинг онаси бўлган хотин тахтга ўтирди ва ўн беш йил ҳукмронлик қилди. Унинг даврида араблар Бухорога кела бошладилар; ҳар гал келганларида (подшо) хотин улар билан сулҳ тузар ва мол берар эди. Айтишларича, унинг даврида ундан кўра донороқ биронта ҳам киши бўлмаган: у донолик билан ҳукмронлик қилар ва халқ итоатда эди…»\nНазаримизда, Қутайба ибн Муслим тавсияси билан Бухорохудотнинг ўғли тахтга лойиқ, деб топилганида, унга васийлик қилувчи (регент) онаси ўғли чақалоқ бўлса ҳам, подшо Туғшоднинг номи билан иш юритганлиги эътиборга лойиқдир. Бу ерда аввало, шаҳзодага олий ҳурмат ифодаланади, иккинчидан, подшо аёл адолат ва камтарлик юзасидан ўз номидан иш юритмаган, деб ўйлаш мумкин.\nБаҳрия Учоқ ёзишича, Чиғатой улусининг хоқони Қора Хулагунинг умр йўлдоши Эргинахотин анча вақтгача давлатга раҳбарлик қилиб, ўз номидан танга зарб эттирган.\n«Жоҳилия даврида, — деб ёзади Баҳрия Учоқ — ҳуқуқсиз бўлган, эркакларнинг шахсий мулки ҳисобланган аёллар, Қуръон ва Ҳадислар вужудга келгач, кенг ҳуқуқ ва имкомиятларга эга бўлдилар». Автор бу фикрини псботлаш учун VII—XIV асрларда ўтган буюк аллома аёлларнинг исмларини келтиради. Мударриса, муҳаддиса ва муаллима аёлларни эслайди. Баъзи ҳуқуқшунос олима аёллар мадрасаларда дарс беришган, халқ олдида ваъз ўқишган ва Ситтул-қузот, Ситтул-уламо, Ситтул-фуқаҳо (яъни, қозилар, олимлар, фақиҳлар бекаси) деган унвонлар билан тақдирланган. Баҳрия Учоқ шулар орасида Муҳаммад с.а.в.нинг хотинлари Ойиша, машҳур олим Ибн Баттутага мадраса дипломини топширган Зайнаб бинт Камолиддин Аҳмад, Мисрда амир Сайфуддин Арғун ва бошқаларни ўқитган Умм Абдуллоҳ бинт Шамсиддинларни кўрсатади.\nХалифа ал-Муқтадирнинг онаси ваколат берган аёл Сумайл сарой девонбегиси — министри сифатида, баҳсли масалаларни ҳал этган. Хоразмшоҳ Алоиддин Муҳаммаднинг онаси Туркон хотин ҳам муҳим давлат ишларини ҳал этишда қатнашган.\nБаҳрия Учоқ ёзишича, араб олими ал-Маварзийнинг «Ал-аҳком ас-султония» китоби мусулмонча давлат ҳуқуқи соҳасидаги асосий асарлардан биридир. Шу китобда давлат раҳбари бўлишнинг еттита шарти кўрсатилган. Давлат раҳбари бўй етган киши ва эркак бўлиши керак, деган яна иккита шартни қози ал-Байзавий «Таволе ул-анвор» («Нурлар тўлишиши») ва ал-Ғаззолий «Иҳя улумуд-дин» («Диний илмлар тирилиши») асарларида қўшимча қилиб келтиришган. Шунга қарамай, Ғарбнинг буюк давлатлари Испания, Франция, Англиядаги сингари, шарқ давлатларида ҳам аёллар илм-фан, адабиёт, фиқҳ соҳаларида, шунингдек, сиёсий арбоб сифатида, жамият ҳаётига раҳбарлик қилишган.\nНечундир, Баҳрия Учоқ ўз китобида баъзан даврий изчиликка амал қилмайди. У XVI асрда яшаган Акбаршоҳнинг мураббийси Моҳим энага, Жаҳонгирнинг хотини Нур Маҳал ёнида Бобилдаги осма боғларни барпо этган Семирамида, Византия қироличаси Феодора, Франциянинг машҳур аёллари маркиза де Помпадур, мадам Дюбарри, Мария-Антуанетта исмларини келтиради. Бундан ташқари, олима Шекспирнинг «Антоний ва Клеопатра» трагедиясини эсламагани ҳолда, Бернард Шоунинг шу номли комедиясини тилга олган.\nБаҳрия Учоқ китобидаги энг ноёб саҳифалар Деҳли султони Шамсиддин Элтутмиш ва унинг қизи Розия ҳамда Миср маликаси Шажарат ад-Дур ҳақидаги ҳикоялардир.\nДеҳли султони Қутбиддин Ойбек 1210 йилда, чавгон ўйини пайтида, отдан йиқилиб ўлади. Тахтни унинг иродасиз ва ичкиликбоз ўғли Оромшоҳ эгаллайди. Аммо кўпчилик амирлар ва раият Оромшоҳни тахтдан ағдариб, Ойбекнинг куёви, лашкарбоши Шамсиддин Элтутмишни султонликка кўтарадилар. Бу вақт Ғазна султонларидан Тожиддин Йилдиз Деҳли султонига итоат билдирнб, чопар юборади. Аммо, Ойбекнинг бошқа бир куёви — Насриддин Қубача кўпгина вилоятларни эгаллаб Элтутмишга—Деҳли султонлигига хавф сола бошлайди.\nХоразмшоҳ Алоиддин Муҳаммад эса бу вақтда Ғазнани эгаллайди. Ғазна султони Тожиддин Йилдиз у ердан қочиб, Ҳиндикуш тоғларини ошиб ўтиб, Насриддин Қубачадан Уч вилоятини тортиб олади. Бу билан кифояланмай вассаллик — тобелик қоидасини бузиб, Деҳлига ҳужум бошлайди. Деҳли султони Элтутмиш ҳарбий саркарда сифатида, катта зафарларга эришган, ажралиб кетган вилоятларни қайта фатҳ этиб, йирик феодал давлати тузган.\n1220 йиллар бошида Чингизхон қўшинларидан чекиниб, Ҳиндистонга келган Жалолиддин Мангуберди Деҳли султонлиги асосида, Хоразмийлар давлатини тиклашга уринди. Аммо Элтутмиш Жалолиддинга гоҳ совға-саломлар юбориб, гоҳ очиқ жангга киришиб, Деҳли мустақиллигини сақлаб қолади. Жалолиддин шундан сўнг Грузия ва Озарбайжонни эгаллайди. 1229 йилда Бағдод халифаси Мустансир (1226—1241) Элтутмишни Ҳнндистон султони, деб эътироф этади ва унга «Ас-султон ал-муаззам Носир амирал-мўъминин» деган фахрий унвон беради.\nМард ва баҳодир, олимларни ва ҳунарманд усталарни қадрлайдиган Элтутмиш, 1232 йили ҳиндлардан илгари Ойбек тасарруфидаги Гвалиор вилоятини қайтариб олади ва у ерга машҳур муаррих ва фақиҳ, «Табақоти Носирий» китоби муаллифи Минҳожиддин Жузжонийни ҳам қози қилиб тайинлади.\nРозия XIII асрда яшаб ўтган Деҳли султони Элтутмишнинг фарзандлари ичида энг салоҳиятлиси эди. Шунинг учун Шамсиддин Элтутмиш кўзи очиқлигида вазирларни ва амирларни тўплаб, қизи Розияни валиаҳд этажагини билдирди. Вазирлар ва амирлар султон Элтутмишнинг бу ишига ажабланиб, эътироз билдиришди. Аммо, Элтутмиш аҳдидан қайтмади. Амирларга тушунтирди:\n— Ўғилларим маишатбозликка берилган, фақат ўз роҳат-фароғатларини ўйлайди, қизим Розия жасур жангчи, адолатпеша, халқпарвар, давлат ишларини донолик билан бошқара олади, — деди.\nЭлтутмиш 1232 йилда Панжоб жангидан касал бўлиб қайтади ва кўп ўтмай вафот этади. Султон вафотидан сўнг, унинг ўғиллари Рукниддин Ферузшоҳ ва Ғиёсиддин Муҳаммадшоҳ ўртасида тахт учун кураш бошланади. Бу курашни шаҳзодаларнинг оналари қиздиришарди: Ниҳоят, Рукниддин Ферузшоҳнинг онаси Шоҳ Туркон марҳум эрининг бошқа хотинларига жабр-зулм қила бошлайди. У, Элтутмишнинг ўғли Қутбиддинни ҳибсга олдириб, кўзини ўйдиради, сўнг қатл эттиради.\nБаҳрия Учоқ ёзишича, Рукниддин Ферузшоҳ, давлат ишларига лаёқатсиз, маишатпараст бўлгани учун узоқ ҳукмронлик қилолмайди. Элтутмишга содиқ бўлган вилоятлардаги қўшин бошлиқлари марҳумнинг оқила қизи Розия тарафдори эдилар. Деҳлига кириб келган ана шу қўшинлар Розияга содиқликка қасам ичиб, уни султонлик тахтига кўтарадилар.\nРозия султонлик тахтига ўтиргач, отаси Шамсиддин Элтутмиш давридаги яхши анъаналарни тиклади, мамлакатда адолатли қонунлар ўрнатди. Фуқарога ғамхўрлик қилди. У «Розият ад-дунё ва-д-дин» (Олам ва дин севгилиси) ва «Билқиси Жаҳон» деб ном чиқарди.\nБаҳрия Учоқ китобида, шунингдек, Европа салиббардорларига қарши, Қуддуси шарифни озод қилиш учун курашган, Миср маликаси Шажарат ад-Дур, элхон Абакахон даврида ўтган Қутлуғ Турконхотин (1266— 71); форс қаҳрамони, Табриз султони Сатабека, Ҳиндистон ҳукмдорлари Қудсиябегим, Искандарбегим, Шоҳ Жаҳонбегим ва бошқа доно аёллар ҳаёти ҳақида ҳам қизиқарли ҳикоялар келтирган.\nУстод муаррих Зиё Бунёдов китобга камтарона кириш сўзи ёзиб, унда Баҳрия Учоқ асарининг манбаларга бойлигини таъкидлайди. Китоб масъул муҳаррири, атоқли тарихчи М. С. Мейер сўнгсўзида Баҳрия Учоқ асарида Муҳаммад Фуод Кўпрулузода (1890—1966) миллий тарих концепциясининг таъсири кучли эканлигини таъкидлайди, шунингдек, у, қуръон ва аёллар мавқеи мавзуида ҳам қизиқарли фикрларни баён этади.\nБаҳрия Учоқнинг «Ҳукмдор аёллар» китоби Шарқ тарихи, фалсафаси, ҳуқуқшунослиги, хусусан, Ўрта Осиё халқларининг қадимий тарихини ўрганишда бебаҳо манбалардан биридир. Ушбу нодир асарни таржима қилиб, китобхонларимизга тақдим этгани учун, устоз Зиё Бунёдовга ташаккур билдирамиз.


Қандай парҳез саломатлигимиз ва сайёрамизни қутқариб қолади? - Zamin.uz\n16:20 / 30.07.2020\nҚандай парҳез саломатлигимиз ва сайёрамизни қутқариб қолади?\nОлимлар соғлом таомланиш бўйича мавжуд миллий тавсиялар инсонларга ҳам, атроф-муҳитга ҳам салбий таъсир ўтказишини аниқлашган. Ўзи идеал парҳез борми бу дунёда?\nЯқинда халқаро олимлар жамоаси томонидан ўтказилган тадқиқотда бутун жаҳонда соғлом овқатланиш бўйича расмий маслаҳатлар нафақат одамлар саломатлигини, шунингдек атроф-муҳит ҳолатини ҳам хавф остида қолдириши кўриниб қолди. Маълумки, жаҳон бўйлаб ажралиб чиқаётган иссиқхона газларининг чорак қисми озиқ-овқат саноатига тўғри келади, нотўғри овқатланиш эса йилига миллионлаб бевақт ўлим сабабчиси бўлмоқда. Тадқиқотчилар ҳукуматларнинг аҳолига соғлом овқатланиш бўйича адекват тавсиялар бера олмаслиги «шокка» тушишган.\nУларнинг тадқиқот иши The British Medical Journal (BMJ) илмий журналида чоп этилган. Барча маълум парҳез тавсияларининг таҳлилини Оксфорд университетидан Марко Спрингман қўл остидаги жамоа ўтказган. Уларга Аделаида университети (Австралия), Ҳарвад ва Тафт университети (АҚШ) олимлари қўшилишган.\nОлимлар 85 давлатдан соғлом оавқатланиш бўйича парҳез тавсияларидаги асосий маслаҳатларни тўплаб чиқиб, унинг соғлиқни сақлаш ва атроф-муҳит муҳофазаси тўғрисидаги 2015 йилги Париж битими соҳасидаги глобал мақсадларга (уларнинг орасида юқмайдиган касалликлардан бевақт ўлимни учдан бир қисмга камайтириш ҳамда шлобал исишни икки Целсий даражасига камайтириш ҳам бор) нисбатан моделлаштиришган.\nОлимлар миллий парҳез тавсияларининг нақ 98 фоизи соғлиқни сақлаш ва атроф-муҳит соҳасидаги глобал мақсадларнинг камида биттасига мос келмайда, деган хулосага келишди.\nАллақачон амалда бўлган миллий тавсияларга ўртача риоя қилиш «бевақт ўлимлар сонини 15 фоизга камайтириши, жаҳон озиқ-овқат тизимларидан ажлаиб чиқаётган иссиқхона газларини эса 13 фоизга қисқартириши мумкин», дея иқтибос келтиради News Medical нашри тадқиқот иштирокчиларидан бири Аделаида университети олими Люк Спажикдан.\n«Ҳукуматлар аҳолига соғлом овқатланиш борасида иавсиялар беришда ўзининг фавқулодда нўноқлигини намоён этмоқда, — дейди Марко Спрингман. — Кўплаб давлатлардаги амалдорлар гарчи мутлақ юқори эмиссия ва ресурс талаб этишига қарамасдан гўшт истеъмолини камайтириш бўйича аниқ тавсиялар беришдан қочишади». Унинг сўзларига кўра, овқатланиш режимининг экологик оқибатлари гувоҳликлари кўпайишда давом этмоқда, шу сабабли расмий тавсиялар кун тартибини ҳисобга олиш керак.\nКўриб чиқилган 85 та давлатдан фақат иккитасида — Индонезия ва Сьерра-Леонеда экология ва саломатлик соҳасидаги Париж битимининг мақсадларига мос келувчи тавсиялар ишлаб чиқилгани маълум бўлди. Бу ҳолатда соғлом озиқланиш бўйича миллий тавсиялар мавжуд мамлакатларнинг ярмисидан камроғида улардан бирига риоя қилинади. Бирорта давлат тавсияларнинг барчасига тўлиқ амал қилмаган.\nСпажикнинг тан олишича, у натижалардан асло ҳайрон бўлмаган, чунки тадқиқотда ўрганилган кўплаб миллий тавсиялар узоқ вақт мобайнида янгиланмаган ва экологик барқарорлик билан боғлиқ маслаҳатлар киритилмаган.\n«Масалан, Австралияда тавсиялар сўнгги марта 2013 йилда эълон қилинган, уларда барқарор экологик ривожланишни ҳисобга олувчи парҳезлар йўқ», — дейди у. Бу ҳолда, олимлар ўн йиллардан буён соғлом турмуш тарзини миллий тавсияларга қўшиш кераклиги ҳақида бонг уриб келишади.\nТаққослаш учун олимлар ЖССТнинг озиқланиш бўйича тавсиялари (у миллий тавсиялардан анча яхшироқ экани маълум бўлди), шунингдек, ЕАТ-Lancet комиссиясининг 2019 йилги соғлом озиқланиш бўйича янада қатъийроқ маслаҳатларини жорий этишнинг эҳтимолли натижаларини ҳам ҳисоблашди. Олимлар фақатгина мана шуларни бажариш инсониятга ҳам, сайёрага ҳам фойда бўлишини таъкидлашмоқда.\nАсосийси — қулайлик ва арзонлик\nИлмий ҳамжамият Спрингман жамоасининг ишига ижобий баҳо берди, фақат айрим кичик шартлар билан. ЖССТ озиқланиш соҳасида ҳамкорлик маркази раҳбари, профессор Франческо Капуччио тадқиқотни «янги барқарор озиқ-овқат сиёсатини ишлаб чиқишда мулоқот олиб бориш учун жуда яхши платформа», деб баҳолаган, бироқ тақдим этилган таҳлил унинг фикрича, ноаниқ ва тўлиқ бўлмаган маълумотлар асосида кесишган тадқиқотларга асосланган.\nБундай таҳлил учун билвосита натижалар минусига Лидс университети озиқланиш эпидемиологияси ва жамоат саломатлиги профессори Жанет Кейд ҳам ишора қилмоқда. «Кўплаб мамлакатларда озиқланиш рациони бўйича миллий тадқиқотлар ўтказилади, бироқ уларнинг барчаси турли усуллардан фойдаланишади, бу эса уларни комбинациялашда қийинчилик туғдиради. Бироқ, мазкур тадқиқотда фойдаланилган БМТнинг озиқ-овқат ва қишлоқ хўжалиги ташкилоти (FAO) баланс ҳисоботлари аслида у ёки бу мамлакатдаги истеъмолни эмас, ўша ердаги озиқ-овқатнинг мавжудлигини ҳисоблайди».\nЛондон қироллик коллежи озиқ-овқат фанлари департаменти катта ўқитувчиси доктор Сара Беррининг фикрича, тадқиқотнинг асосий устунлиги «жаҳоннинг кўплаб ҳудудларидан турли демографик кўрсаткичлар ҳамда саломатлик билан боғлиқ турли-туман парҳез талаблари ва масалаларини қамраб олувчи парҳез тавсияларининг қўшилганлиги»дир.\nУнинг ҳисоблашича, бундай тавсияларни ишлаб чиқишда, умумий тарзда уларнинг индивидуал даражада қўллашнинг маданий афзаллик, озиқ-овқатга етишиш ва бюджетдан келиб чиқадиган амалий мақсадга мувофиқлик ҳисобга олиниши зарур. ЕАТ-Lancet комиссиясининг парҳез маслаҳатлари (инсонлар учун ҳам, атроф-муҳит учун ҳам) амалдаги миллий тавсиялардан фойдалироқ, бироқ кўплаб инсонлар унга етиша олмайди.\nЖаҳонни қутқарувчи парҳез\nEAT-Lancet комиссияси (нуфузли The Lancet журнали ҳамда Eat Forum формуни томонидан таъсис этилган) соғлом озиқланиш ва барқарор ривожланиш боғлиқлиги тўғрисидаги ҳисоботни 2019 йилнинг бошида эълон қилган. Тавсия этилаётган парҳез «Келажакда 10 миллиард кишини (2050 йилда сайёрада шунча одам яшайди) соғлом овқат билан тўйдира оламизми?» деган саволга жавоб бўлди ва қишлоқ хўжалигининг иқлим ўзгариши, ёввойи табиатнинг вайрон бўлиши ҳамда дарёлар ва денгизларнинг ифлосланишдаги катта ролини кўрсатиб берди.\nУмуман олганда, у қизил гўшт, сут ва шакар истеъмолини камайтириш, рационда сабзавотлар, мевалар, донли маҳсулотлар ва ёнғоқлар миқдорини икки баробар оширишга қаратилган. Комиссия ҳисоб-китобларга кўра, парҳез йилига 11 миллион кишини носоғлом овқатланиш туфайли ўлимдан сақлаб қолишга қодир, шунингдек биз яшаётган муҳитни коллапсдан ҳам асраб қолади.\n«Бутун жаҳонда озиқланишни тубдан ўзгартириш керак», — дейди комиссия етакчиларидан бири Ҳарвард университетидан Уолтер Уиллет. Унинг таъкидлашича, «соғлом сайёравий парҳез» деганда гап қандайдир оч қолиш ҳақида эмас, «озиқ-овқат соғлом ва фойдали бўлиши» ҳақида кетмоқда.\nСпрингман ҳамкасблари билан ушбу парҳезнинг қўлланишини моделлаштириб, у бевақт ўлимни учдан бир қисмига қисқартириб, иссиқхона газларини эса чорак қисмга камайтириб париж битими глобал мақсадлари ютуқларига эришишга йўл очиши мумкин, деган хулосага келишди.\nБироқ, BMJда тадқиқотга тақриз билан чиқиш қилган Германиянинг Фрайбург университетидан Лукас Швингшакл ва унинг ҳамкасбларининг фикрича, EAT-Lancet комиссияси парҳезининг қўлланилиши «даромад даражаси паст бўлган мамлакатлар аҳолиси учун агар у ерда иқтисодий ўсиш ҳамда маҳаллий озиқ-овқат саноатида яхшиланиш бўлмаса қимматлик қилади».\nБиргина гўшт билан эмас\nДоктор Спрингман эса, ўз навбатида, EAT-Lancet комиссиясининг қизил гўшт ва сут маҳсулотлари бўйича амбицияли тавсиялари ҳар дардга даво бўла олмаслигини, бироқ ажойиб жўнаш нуқтаси бўла олишини айтиб ўтган. «Озиқ-овқат сиёсати бизни миллий тавсияларга бўйлашиш учун рағбатлантириши керак, бу эса аҳолига соғлом озиқланиш қандай бўлиши тўғрисида ахборот берувчи жамоат саломатлиги мақсадли кампанияларига инвестициялар киритишни тақозо этади», — деб ҳисоблайди у.\nУнинг жамоаси жаҳонга озиқланиш соҳасида ислоҳот, замонавий фан билан ҳамқадам, гўшт ва сут маҳсулотлари кўп миқдорда истеъмол қилинадиган ҳудудларда (масалан, АҚШда) уларни қатъий чеклаш билан боғлиқ янги тавсиялар керак, деган хулосага келган.\n«Лекин энг яхши тавсиялар ҳам токи соғлом турмуш тарзи пропаганда билан қувватланмас экан, маънига эга бўлмайди, — дейди Спрингман. — Бу эса катта инвестициялар талаб этади. Бутун озиқ-овқат тизими, айниқса озиқ-овқат компаниялари устидан астойдил бошқарув, шунингдек, мактаблар ва офис ошхоналарида меню таҳрир қилиниши лозим». “Замин” янгиликларини “Twitter”да кузатиб боринг\nОлимлар иқлимнинг коронавирус тарқалишига таъсирини ўрганишди\n9-05-2020, 21:33, Дунё\nGoogle ўз ходимларини соғлом овқатланиш тарзига ўтказишга ҳаракат қилмоқда\n10-02-2020, 06:00, Дунё\nЖан Клод Ван Дам: “Муҳаммад (с.а.в.) пайғамбар жуда ақлли эди! У инсонлар учун нима яхшилигини билган»\n15-05-2018, 11:58, Дунё\nАҚШдаги ядровий синовлар 700 минг кишини ҳаётдан олиб кетгани маълум қилинди\n26-12-2017, 14:33, Дунё\nДунёнинг энг соғлом мамлакатлар рўйхати эълон қилинди. Унда Ўзбекистон борми?\n24-05-2017, 12:04, Дунё\nҚадимий улкан ҳайвонларнинг қирилиб кетиш сабаби аниқланди\n28-01-2017, 12:18, Дунё


Саакашвилининг қайтиши – Украина янги инқилоб арафасида – Биринчи мақола\nВыбор редактора, На русском яыке | 09/07/2017 10:26 PM 30502 марта ўқилди\nКелаётган якшанба Украина Президенти учун энг сўнгги иш куни бўлиши мумкин\nМихаил Саакашвили 10 сентябрь куни Полша орқали Украинага кирмоқчи\nУни чегарада юз минглаб тарафдорлари кутиб олишади…\nУкраина Президенти Петр Порошенко собиқ Грузия Президенти ва Одесса губернатори Михаил Саакашвилини Украина фуқаролигидан маҳрум қилиб, ҳокимиятдаги энг катта ва шармандали хатосини амалга оширди.\nУкраина Конституцияси бўйича у бундай қонунсизликка йўл қўймаслиги керак эди. Чунки Қонун – Саакашвили тарафида. Нафақат Украина Қонунлари, балки бутун дунё лидерлари, Европа Иттифоқи ва Парламенти ҳам машҳур ва исёнкор ислоҳотчи Михаил Саакашвили тарафида.\nХуллас, Украина Президенти – халқ орасидаги нуфузи мислсиз даражада ошиб бораётган энг асосий рақибини Украина фуқаролигидан чиқариб жуда катта хатога йўл қўйди.\nБу хато келадиган якшанба куни уни Президентликдан ағдариб ташлаши ҳам мумкин…\n10 сентябрь якшанба куни соат 12.00да Михаил Саакашвили бир гуруҳ Европа Парламенти аъзолари, журналистлар ва ўз тарафдори бўлган оддий одамлар ҳамроҳлигида Полшанинг Львов областига туташ “Краковец” чегара пункти орқали Украинага “Салб юриши” қилмоқчи.\nБугун Украина Олий раҳбарияти кучли қўрқув ва саросимада эканини яшираолмаяпти. Шошилинч суратда Грузия прокуратурасининг Саакашвилини ҳибс этиш ва Тбилисига экстрадиция қилиш ҳақидаги куни кеча олинган Қарори Украина матбуотида эълон қилинди. Украина Бош прокуратураси ва Адлия вазирлиги ҳам Саакашвилини огоҳлантириб, бири биридан ваҳимали чора тадбирлар ҳақида баёнотлар бера бошлади.\nМинистр Абаков бошчилигидаги Ички Ишлар вазирлиги махсус отряд ва батальонлари кечадан бошлаб Саакашвили ўтиши лозим бўлган Полша чегараси траекторияси бўйлаб жойлаштирилиб, жанговар ҳолга келтирилди.\nУкраина Олий раҳбариятининг бу ҳатти ҳаракати бутун Украина халқини ғазаблантириб юборди. Бугун сиёсий рейтингги мамлакатда энг юқори бўлган Юлия Владимировна Тимошенко, Украина Хавфсизлик Хизматининг собиқ раҳбари Валентин Александрович Наливайченко бошчилигидаги бир гуруҳ сиёсатчи ва Рада депутатлари Саакашвилини кутиб олиш учун ўз тарафдорларини Полша чегараси томон сафарбарликка чақиришди.\nУкраинанинг энг олис ва чекка ўлкаларидаги Саакашвили тарафдорлари поезд ва электричкаларда аллақачон Полша чегараси томон йўлга чиқишди. Мамлакатнинг бошқа ҳудудларидан ҳам ўн минглаб одамлар Саакашвилини кутиб олиш учун йўлга чиқажакларини маълум қилишди.\nПолшага чегарадош бўлган Львов ва Закарпати вилояти аҳолиси аллақачон Саакашвили келишига тайёр эканликларини ва уни Украинага олиб кириш учун ҳамма нарсага тайёр эканликларини айтиб, матбуот ва телевидения орқали баёнот бермоқдалар.\nБир сўз билан айтганда – Украина 10 сентябрь куни – яна бутун дунё назарига тушадиган кўринади…\nХуллас, Михаил Саакашвили бугун Президент Петр Порошенко учун энг катта бош оғриғига айланди.\nУнинг Украина Олий раҳбариятини, Олий Рада депутатларини қўрқитиб қўйганининг энг асосий сабаби шуки – кейинги пайтда Саакашвилининг рейтингги кескин суратда ошиб кетди.\nУ яқинда тузган ва рўйхатдан ўтказган “Рух – янги кучлар” сиёсий партияси мамлакатдаги энг катта ва уюшган кучга айлана бошлади.\nХудди шу нарса Президент ва унинг коррупционер тарафдорларини ниҳоятда чўчитиб қўйди. Агар буни олди олинмаса – Саакашвили ўз тарафдорлари билан шу йилнинг кузидаёқ Украина Олий Радасини тарқатиб, мамлакатда янги сайлов ўтказиши аниқ бўлиб қолди. Ундан кейин Президент ҳам истеъфога чиқарилиб, жиноий жавобгарликка тортилиши мумкин. Ана шундай қўрқиб қолган Президент Саакашвили хориж сафарига кетганидан фойдаланиб, уни Украина фуқаролигидан маҳрум қилган эди.\nШу билан уни Украинага қўймайман ва киритмайман деб ўйлаган Порошенко жаноблари жуда катта хато қилди. Энди у ҳам Виктор Янукович каби аччиқ ва аламли қисматга учраса керак…\nСаакашвилини Украинага киритмасликни ўз олдига мақсад қилиб қўйган Президент ва Олий Рада бугун бутун Украина халқининг ғазаб ва нафратига гирифтор бўлди. Мамлакатда аллақачон уларнинг истеъфоси ва тарқатиб юборилиши ҳақидаги чақириқлар янграй бошлади.\nБу ҳали Саакашвили Украинага келмай туриб, айтилаётган гап сўзлар. У келганидан кейин нима бўлишини тасаввур қилиш мумкин.\nХуллас, бугун Украинадаги сиёсий вазият ниҳоятда таранглашди. Бугун эрта унинг тақдири ҳал бўлиши ҳам мумкин. Буни мамлакатда Саакашвили келиши муносабати билан бошланган сиёсий мунозара ва тўс тўполонлар ҳам кўрсатиб турибди.\nВазият Президент учун шу қадар таҳликалики, ҳатто Олий Раданинг тенг ярим депутатлари Саакашвилини кутиб олиш учун Полша чегараси томон йўл чиқишга тайёр эканликларини маълум қилишди. Улар ўша ернинг ўзида ҳам Олий Раданинг Фавқулоддаги мажлисини ўтказиб, Президент ва Рада раиси режаларини тамомила чиппакка чиқариб юборишлари мумкин…\nСуратда: Саакашвили ўтмоқчи бўлган Полша Украина чегара пункти…\nМен бу мақолани ёзиш билан нима демоқчиман?\nБир марта яшайдиган ҳаётда инсон иложи борича демократик жамиятда яшаши, шунга интилиши керак. Унинг тақдирини қандайдир муттаҳам ва лўттибоз Президент ва коррупцияга ботган Олий Рада эмас, балки халқ ва миллат ҳал қилиши керак.\nБу нафақат Украина ва Саакашвилига, балки Узбекистон ва Исмат Хушевга ҳам бевосита тааллуқли. Мен каби сиёсий тузум боис ўз Ватанидан айрилган бошқа ҳур фикрли ижодкор ва журналистлар, зиёлилар, мухолифат аъзоларига ҳам бирдек ва баб-баравар тааллуқли. Биз эҳтимол, Саакашвили бўлолмасмиз, лекин хорижда юрган ўзбек мухолифатининг ҳар бир аъзоси Ватандаги порахўр ва муттаҳам амалдорлардан кўра минг карра ватанпарвар ва минг карра халқпарвар десам, ишонинг.\nАгар ўзбек халқи ҳам украина халқидек демократик кайфиятда ўсиб улғайиб, ватанпарварлик ва миллатпарварлик руҳида шаклланганида эди – биз бугун хорижда юрмасдик.\nРусларда :”Доживем до понедельника” деган бир гап бор. Якшанбада Украинада жуда катта воқеа содир бўлади. Душанбагача омон бўлсак, бас…\n6 сентябрь, 2017 йил, Торонто шаҳри, Канада…\nСоскин: После возвращения Саакашвили возможен новый Майдан\nГриценко: Порошенко стягивает к приезду Саакашвили армию на границу с Польшей\nИсмат Хушев: Украина янги инқилоб арафасида – (4)\nИсмат Хушев: Украина янги инқилоб арафасида…\nИсмат Хушев: Ислом Каримов асос солган Ўзбекистон давлати янгиланиш арафасида!\nДАДАХОН ЁҚУБОВ: ЛОЙИҲАЛАШ МАДАНИЯТИ (Биринчи мақола)\nМуҳаммад Исмоил: …янги китобим дунё юзини кўриш арафасида!\nИсмат ХУШЕВ: ИНСОН РУҲИЯТИДАГИ ИНҚИЛОБ Учинчи китобга янги сўзбоши\nЯнги ҳисобот: “Россия Украина билан жанг қилмоқда, Путин ёлғон сўзлаётир”\nАБДУЛЛА ОРИПОВ – ДАҲО!!! (Биринчи мақола)


Шаҳзода Муҳаммедова ва Муқаддас Саъдуллаева: “Бир-биримизнинг номимизни оқламагунча тинчимаймиз” - Darakchi\nШОУ-БИЗНЕС 06.07.2017, 12:27\nМусбат ва манфий. Лойиҳамизнинг галдаги иштирокчиларини ана шундай таърифлашни маъқул топдим. Бири хушчақчақ ва шаддодгина бўлса, иккинчиси унинг акси, оғир-босиқ. Гап ким ҳақида бораётганига қизиқаяпсизми? Унда «дуэт»чиларимизнинг феъл-атворию дунёқарашлари яққол намоён бўлган суҳбатимизни ўқинг.\n– Суҳбатни кескин саволдан бошлаётганимга ажабланманг. Ёш, келишган ва бугунги кунда талабгир ҳисобланган актрисаларнинг дўстлиги чинми? Ёки бу айримларники каби пиарми?\nШаҳзода Муҳаммедова: – Пиар?! Йўғей, шунақа дўстлашадиганлар ҳам бор эканми? Муқаддас билан кўп йиллардан бери дугонамиз. Етти йил олдин «Пойқадам» фильмининг суратга олиш жараёнида танишганмиз. Ушбу картинада Гулчеҳра Саъдуллаева онамни ижро этган. Съёмка вақти Гулчеҳра опа қизлари ҳақида кўп гапириб берарди ва бир куни «Эртага Муқаддасни олиб келаман, танишасизлар», деган. У пайтлари Муқаддас санъат соҳасидан йироқ, соддагина қизча эди. Суратга олиш майдончасига ҳам уялибгина кириб келган.\nМуқаддас Саъдуллаева: – Санъаткор бўлишни хоҳлардим-у, лекин ота-онам рухсат беришмаганди. «Мен ҳам кинода роль ўйнасам қанийди», дея орзу қилардим. Суратга олиш майдончасига келганимда актёр-актрисаларни кузатиб, роса ҳавас қилганман. Шаҳзода билан танишганимиздан кейин эса тезда чиқишиб кетдик. Мана, бугунгача қадрдон дугоналармиз.\nШахзода: – Муқаддас билан тез-тез кўришиб турамиз. Деярли ҳар куни қўнғироқлашамиз.\nМуқаддас: – Ижтимоий тармоқларга ҳамиша бирга тушган суратимизни жойлаймиз. Агар бир кун сурат қўйилмаса, «Аразлашиб қолдингларми, нечук Шаҳзода ва Муқаддас бирга эмас» мазмунидаги саволлар ёғилади.\nШаҳзода: – Ательеда ишларим кўпайиб кетса, дугонамни «Кел безакларни тикишга қарашиб юбор», деб ёрдамга чақираман. Анча қўли келишиб қолган.\nМуқаддас: – Дугонамга шогирд тушиб, тикувчиликни ўрганмоқчиман. Либослар бўйича дизайнер бўлишни ҳам режалаштираяпман.\n– Мана буни янгилик деса бўлади. Ростми сўзингиз?\nМуқаддас: – Ҳа!\nШаҳзода: – Иккимиз биргаликда либослар коллекциясини яратмоқчимиз. 30-40 та либосдан ташкил топган тўплам устида фикр алмашамиз, ғояларимизни ўртоқлашамиз. Режамиз амалга ошса, санъаткорлар иштирокида мода намойишини ўтказамиз.\n– Қизлар, биргаликда бажаришни мақсад қилган режаларингизни билдик, хўш, характерингизда ўзаро уйғунлик айнан нималарда намоён бўлади?\nМуқаддас: – Ўхшаш тарафларимиз бор. Лекин биз кўпроқ мусбат ва манфиймиз десам, тўғри бўлади. Шаҳзода шўх-шаддод, мен эса аксинча, оғир-босиқман. Балки мана шу қарама-қарши сифатлар ҳам муносабатларимизни мустаҳкамлар.\nШаҳзода: – Иккимиз ҳам қизғанчиқмиз, рашкимиз кучли! Бир-биримиз учун яхши суҳбатдошмиз.\nМуқаддас: – Ишонувчанлигимизни ҳам айт. Бу иккимизда ҳам бор жиҳат...\nШахзода: – Дугонамнинг клип ва фильмлардаги ролларини кўриб, у ҳақида салбий фикр билдирадиганлар ҳам бўлади. Ана шунақалар йўлимдан чиқса борми, то Муқаддаснинг номини оқламагунча тинчимайман. Ҳатто, бирор яқин танишим бўлса ҳам аямайман. Дугонам экранда салбий образларни ҳам ижро этади. Лекин ҳаётда жуда кўнгилчан, содда қиз. Баъзан «Бунча бўшашасан, дадилроқ бўл», деб уришиб бераман.\nМуқаддас: – Жим юрганим билан дугонам ҳақида бирор ноўрин гап эшитсам, шерга айланаман.\nШаҳзода: – Етти йилдан бери бирор марта ҳам хафалашиб қолмаганмиз.\nШаҳзода: – Ҳа, рост. Аразлашиб, бирор мавзуда келишолмай қолган пайтларимиз бўлмаган. Дугонам билан яна бир ўхшашлигимиз бор: иккимиз ҳам машина бошқарамиз-у, лекин шаҳарни яхши билмаймиз (кулади).\n– Бирор ёққа боришларингиз керак бўлса, нима қиласизлар?\nШаҳзода: – Агар узоқроқ жойга борадиган бўлсак, такси тўхтатамиз-да, манзилни тушунтириб, унинг ортидан эргашиб кетаверамиз.\nМуқаддас: – Етиб боргач, ҳайдовчи билан ҳисоб-китоб қиламиз-у, шу баҳона йўлни ўрганиб оламиз.\n– Бир-бирига қалқон бўла оладиган дугоналар актриса сифатида рақобатлашадими?\nМуқаддас: – Йўқ, биз рақобатчи эмасмиз! Бир воқеани айтаман, режиссёр Жаҳонгир Аҳмедовнинг «Бахт ортидан» фильмида суратга тушишим керак эди. Съёмка ишлари хорижда ўтказилиши режалаштирилганди. Жўнаб кетиш учун ҳамма нарса тахт, самолёт чипталари ҳам олинган пайтда оёғим синиб қолди. Биргина мени деб ҳаммасини бекор қилиб бўлмасди-ку. Хуллас, Жаҳонгир ака Шаҳзодани чақириб, «Дугонангизнинг ўрнига сиз шу ролни ўйнанг», дебди. У бўлса, «Бу ўртоғимнинг роли, нега мен ижро этишим керак?» деб рад қилибди. Ўшанда Шаҳзоданинг оқибатига яна бир карра ишончим ортган. Жаҳонгир ака ҳам «Ҳақиқий дўст экан, қойил қолдим», деганди.\nШаҳзода: – «Чўлоқланиб бўлса ҳам, Муқаддасни ўзи боради», дегандим. Чунки бу режиссёр билан ишлашни у жуда хоҳлаганди-да. Қолаверса, дугонамнинг юзидан ўтиб, бундай қилолмасдим.\nМуқаддас: – Жаҳонгир аканинг ўзи айтмаганида, бу гаплардан хабарим ҳам йўқ эди.\n– Тасаввур қилинг, киносиновга иккингизни ҳам таклиф этишди. Тағин битта ролга. Аммо бу ҳақида иккингиз ҳам билмайсиз. Хўш, буёғи нима бўлади?\nШаҳзода: – Павильонда учрашиб қолгудек бўлсак, «Во-о-ой сени ҳам чақиришдими?» деб кўришамиз-у, бир-биримизга омад тилаб синовда қатнашаверамиз.\nМуқаддас: – Қай биримиз ролга тасдиқлансак ҳам, гина-қудрат бўлмайди.\n– Аҳилчилигингизга кўз тегмасин-у, бироқ атай ўртангизга совуқчилик солишни истаганлар ҳам топилади-да.\nШаҳзода: – Секин айтасизми, бунақалар жуда кўп.\nМуқаддас: – Лекин шу пайтгача кимдир ёки нимадир сабаб бўлиб, уришиб қолмаганмиз. Охиригача шундай бўлсин! Мен назар-нафаслардан жуда қўрқаман. Кўз тегишига ҳам ишонаман. Ҳар доим «Бировнинг ёмон назаридан ўзинг асра», деб дуо қиламан.\nШаҳзода: – Мен сизга нима дегандим, дугонам жуда самимий ва оқкўнгил қиз.\n– Энг тўғри танқидни фақат яқин инсонинггина айта олади, тўғрими? Келинг, актриса сифатида бир-бирингизнинг камчиликларингизни санаб ўтамиз. Ким бошлайди?\nШаҳзода: – Нечта айтиш керак?\n– Шунчалик кўпми?\nШаҳзода: – (кулади) Яхши, Муқаддас сен бошла.\nМуқаддас: – Билмасам, дугонам ижодини мендан аввал бошлаган. Ўз мухлисларига эга актриса. Нимасини айтсам экан.\n– Сиз ўйлаб туринг, унгача Шаҳзодадан эшитамиз.\nШаҳзода: – Сўнгги пайтларда салбий ролларни кўп ижро этаяпти. Гарчи бу камчилик ҳисобланмаса-да, кўпроқ ижобий образларни гавдалантиришини истардим. Одамларимизни биласиз-у, экрандаги образни кўриб, ҳаётда ҳам шундай экан деб ўйлашади. Ўз устида ишласа, ижобий қаҳрамонларни ҳам маромига етказа олади.\nМуқаддас: – Шаҳзода, берилган кино сценарийсининг фақат ўзига тегишли бўлган қисмини ўқийди-да, қолганига эътибор бермайди. Съёмка кунлари белгилангачгина, сценарийни тўлиқ ўқиб чиқади. Мана шу одатини тўғирласа, ўзи учун фойда қилган бўлади, назаримда.\nШаҳзода: – Вақтим тиғиз бўлгани учун ҳам шундай қиламан-да, ўртоқ.\n– Театр ва рассомчилик институтига ҳужжат топширмоқчи эдинглар?..\nШаҳзода: – Ҳа, шундай ниятимиз бўлганди. Аммо бу йил кеч қолдик. Муқаддаснинг фарзанди бор, мен эса янги ателье ва либослар салонини очдим, ҳозир фақат шулар билан бандман.\nМуқаддас: – Аслида, бу йил бирга ҳужжат топширишни режа қилгандик. Аммо насиб қилмади.\nШаҳзода: – Бунинг устига, дипломимни ҳам йўқотиб қўйганман. Беньков номидаги дизайн ва рассомчилик ҳамда Иқтисодиёт университетини тамомлаганим ҳақидаги дипломларим йўқ. Қаерга қўйганман, сира ақлим етмаяпти. Ҳужжатларнинг дубликатини тўғирлашга эса вақт керак. Шулар ҳам режамизга халақит берди. Агар турмушга чиқиб кетмасам, келаси йил, албатта, ўқишга кирамиз.\n– Оила қурсангиз, ўқимайсизми?\nШаҳзода: – Ҳам оила, ҳам съёмкалар, бир тарафда ателье ишлари — қийналиб қолсам керак, деб ўйлаяпман.\n– Профессионал актриса бўлиш учун, албатта, ўқиш керак. Муҳими қобилияти бўлсин дейишади-ю, аммо устоз кўрган санъаткорлар ҳамиша бир поғона юқорида туришади.\nШаҳзода: – Ҳақсиз! Албатта, ўқиймиз. Актриса бўлишни астойдил ният қилгандик, мана оз бўлса-да, орзумиз амалга ошди. Ваҳоланки, иккимизнинг оиламиздагилар ҳам бунга қарши бўлишган. Демак, ҳали ҳаммаси олдинда.\nМуқаддас: – Дадам танловимга қарши эди. Ҳозир эса ўқишимга рози.\nМуқаддас, самарали ижод қилаяпсиз, кетма-кет роллар, клиплар... Ишингиздан кўнглингиз тўлаяптими?\nМуқаддас: – Ростини айтсам, йўқ! Юрагим жиз этган роль бўлмади ҳали. Илгарилари сценарий беришса, тезроқ танилишим керак, деб ижро қилаверардим. Онам «Ундай қилма, аввал танишиб чиқ», деб кўп гапирган. Аммо қулоқ солмасдим. Иштирок этган бир-иккита фильмларимни томоша қилганимдан сўнг онам тўғри айтган экан деб, уялиб қолдим. Ҳозир ҳар бир сценарийни яхшилаб ўқийман. Ролларга ҳам жиддий ёндашаяпман.\n– Шаҳзода сизни ижодингизда нима янгиликлар? Охирги пайтларда камнамосиз?\nШаҳзода: – Фильмларда суратга тушмаяпман. Асосан дизайнерлик ишим билан бандман. Негадир, кинодан зерикдим. Балки кетма-кет роль ижро қилганим учунми ёки яхши сценарий бўлмаётганигами, қандай қилиб тушунтиришни билмаяпман. Эҳтимол, янги иш бошлаганимгами, хаёлимда либослар эскизи, турли-туман ғоялар... Аммо кино кўринмаяпти.\nМуқаддас: – Иккита ательени бошқариш осон эмас. Менимча, кинодаги бирор таклифни қабул қилсанг, съёмка ишларига чалғиб қолишингдан чўчияпсан.\nШаҳзода: – Менимча ҳам шундай. Ательега келган ҳар бир мижоз билан шахсан ўзим суҳбатлашаман. Дидига мос қилиб либос эскизини чизамиз. Қолаверса, ишчиларни ҳам назорат қилиб туриш керак.\n– Мижозларингизни ўйлаяпсиз-у, аммо мухлисларингиз-чи?\nШаҳзода: – Озгина танаффус қилсам, мухлисларим мени тушунишади, деб ўйлайман. Яқинда ҳам иккита сериалдан таклиф тушди. Аммо рози бўлмадим. Чунки сериалнинг суратга олиш ишлари ярим йилдан кўпроқ вақтни эгаллайди. Айни дам бунга имкониятим йўқ.\n– Таклифларни рад қилаверсангиз...\nШаҳзода: – Чақирмай қўйишлари мумкин демоқчисиз-да? Ишларимни йўлга қўйиб олай, яна кинога қайтаман.\n– Атрофингизда гап-сўзлар ҳақида сўрасам?..\nМуқаддас: – Деди-дедилар тинч яшашга халақит беради. Аммо на илож, актрисаларнинг ҳеч бири гап-сўзлардан холи эмас. Бундай муносабатга ота-онам ҳам кўп йиллар давомида сабр қилиб келишган. Улардан ўрнак олиб, мен ҳам оғир-босиқлик билан ёндашишни ўрганаяпман.\nШаҳзода: – Лекин Гулчеҳра опа билан Саъдулла аканинг ёшлигида интернет, турли хил ижтимоий сайтлар бўлмаганда.\nМуқаддас: – Тўғри айтасан. Булар ҳам иғвонинг тарқалишига ҳисса қўшаяпти. Авваллари санъаткор бўлсам, чиройли кийиниб, суратга тушиб, мухлисларимга дасхат улашаман, деб ширин хаёлларга бериларканман. Санъатнинг ичига киргач, тасаввурим ўзгарди. Аммо ортга йўл йўқ!\n– Хонандаликда ҳам ўзингизни синаб кўрдингиз. Тўй хизматларига ҳам чиқаётгандингиз. Нега ижодингиз тўхтаб қолди? Ё рақобат чўчитдими?\nШаҳзода: – Кичиклигимдан хонанда бўлишни орзу қилардим. Актрисалик умуман хаёлимга келмаган. Бир-иккита ролларни ижро этгач, консерваторияга кираман, қўшиқ куйлайман дедим. Аммо атрофимдаги турли гап-сўзлар мени чалғитди. Аввал актриса сифатида танилиб, кейин хонандаликни бошлаганимга жуда афсусланаман.\nМуқаддас: – Қўшиқ айтишни жуда ёқтиради. Йўл-йўлакай бирор ашулани хиргойи қилишини айтмайсизми?\nШаҳзода: – Уй юмушларини бажараётиб қўшиқ куйлаганимда ҳам ўзимни саҳнада тургандек ҳис қилардим. Катта орзум эди-да бу! Аммо ҳозирча хонандалик фаолиятимни тўхтатиб турибман. Шу кунгача ўнтача қўшиқ ёздим, учтасига клип суратга олинди. Бир тарафдан молиявий масалаларда ҳам қўлим салгина калталик қилди. Шоу-бизнесда ўрнимни топаман десангиз, ё ижодингизга пул тикадиган отангиз, ё бақувват «ҳомий»ингиз, ёки шартнома асосида ишлашни таклиф қиладиган компаниялар билан келишишингизга тўғри келади. Менда пулдор «ҳомий» йўқ. Отам ёшлигимда вафот этган, шартнома билан ишлашни эса қабул қилолмайман. Отам раҳматли асос солган бизнесни ривожлантириб, бугун ўз кунимни кўраяпман. Бирор компания билан келишув имзоласам, шак-шубҳасиз унинг йўриғига юришим, айтганини қилишим керак. Кимнидир менга буйруқ беришини эса кўтаролмайман.\n– Қизлар, мазмунли суҳбатингиз учун раҳмат! Ижодингизга ривож тилаймиз!\nБлиц: Муқаддас ҳақида\n– Ишни секин бажаради, ҳар доим кеч қолади, ишонувчан — қайси таъриф дугонангизга мос?\n– Кечикиб юради.\n– Ўзига нисбатан ноҳақлик қилинаётганини сезса, қандай жавоб қайтаради?\n– Уни таваккалчи деёламизми?\n– Йўқ, таваккал қилишдан қўрқади.\n– Учтасидан қай бирини Муқаддас бажара олади, сизнингча, реп йўналишида куйлаш, тановор рақсини ижро этиш ёки балет тушиш?\n– Тановорга рақс тушолса керак.\nБлиц: Шаҳзода ҳақида\n– Сирини кимгадир ишониб панд еганми?\n– Бўлиб туради.\n– Сўнгги бор қачон кўзёш тўкканини кўрдингиз?\n– Бугун. Интервьюга келаётганимизда йиғлаб олди.\n– Кинода қайси ролини ижро этишга қийналган?\n– Хабарим йўқ экан, менимча ҳеч бирида қийналмайди.\n– Тасаввур қилинг, моддий тарафдан қийин вазиятга тушиб қолди. Қаршисида тикувчиликдан ташқари яна учта йўл бор, у қай бирини танлайди? Инглиз тилида репититорлик қилиш, пишириқ тайёрлаб сотиш, клипларга суратга тушиш.\nШаҳзода: – Ўзим жавоб берай, пишириқ тайёрлаб сотаман. Ширинликларни тайёрлашга қизиқаман.


… Гурланлик фермер Ўрол Раҳимовнинг ғалати феъли бор. Сўзидан кўпинча қалампирнинг ҳиди келади. “Айбга буюрманг, умримиз дала-даштда, совуқ шамоллар бағрида ўтаяпти. Шу боис сўйлар сўзимиз ҳам бир мунча дағал, ҳатто қўполроқ ҳам туюлиши мумкин”, дейди у қусурини тан олиб.\nКутилмаганда, ҳаётининг каттагина қисмини шундоғам адолат ҳамда ҳақиқат талашган кўйи ўтказиб келаётган Ўрол Раҳимов, афсуски, бу йил ҳам бир қалтис вазиятга рўбарў келди.\nКелинг, гапни индаллосидан бошлайлик. Туманда қишлоқ хўжалик субъектларига қарашли ер майдонларини мақбуллаштириш ҳаракати бошланган чоғда, ер масаласидаги ортиқча гап-сўздан безган, “Дўсим-Раҳим” фермер хўжалиги раҳбари Ў.Раҳимов деҳқончилик фаолияти йўналишини чорвачилик соҳасига ихтисослаштиришда амалий ёрдам кўрсатилишини сўраб Гурлан тумани ҳокими номига ариза ёзди. Аввалига, ариза туман ҳокимияти томонидан тўлалигича қаноатлантирилмади. Аксинча, Гурлан тумани ҳокимлиги фермер хўжаликларига қарашли ер майдонларини ҳокимлик заҳирасига олиш ва мақбуллаштириш дастури асосида қайта рўйхатдан ўтказилиши кутилаётган танловда иштирок этишини таклиф қилди. Фермер Ў.Раҳимов яна ёзма мурожаат қилди.\nФермерлик субъектлари ер майдонларини мақбуллаштириш жараёнида туман ҳокимлиги қошида тузилган комиссиянинг беҳаловат иш кунлари бошланди. Комиссия қошидаги туман қишлоқ хўжалик бўлими, туман ер тузиш ва кадастр идораси мутасаддиларидан иборат гуруҳ ишни “ҳаш-паш” дегунча поёнига етказди. Комиссия хулосаси асосида тайёрланган қарор 2019 йилнинг 28 январида туман ҳокими А.Салаев томонидан имзоланиб, қонуний кучга кирди. Қарорга мувофиқ “Дўсим-Раҳим” фермер хўжалиги ихтиёрига жами 108,5 гектардан иборат ер майдони 49 йил муддатга ажратиб берилди.\nТуман ҳокимининг бошқа бир қарорига кўра эса муқаддам Ўрол Раҳимовга қарашли хўжаликнинг 649 ва 652-контуридаги 11,7 гектар ҳажмдаги 2 та даласи қўшни “Гурлан ҳосил” фермер хўжалиги тасарруфига берилди. Экин майдонлари шундоғам етарли бўлган “Дўсим-Раҳим” фермер хўжалиги раҳбари мақбуллаштириш натижасида юз берган ушбу ўзгартиришдан кўз юмса ҳам бўлаверарди. Бироқ…\nВазирлар Маҳкамаси чиқарган қарорининг ҳам ўз талаби бор. Чунончи, Вазирлар Маҳкамаси томонидан 2019 йил 9 январда қабул қилинган “Фермер хўжаликлари ва бошқа қишлоқ хўжалик корхоналари ер майдонларини мақбуллаштириш ҳамда қишлоқ хўжалиги экин ерларидан самарали фойдаланишга доир қўшимча чора-тадбирлар тўғрисида”ги қарорининг 4-бандига кўра, мақбуллаштириш тадбири ер участкаларининг ўлчами назарда тутилган миқдор (Бу миқдор Хоразм вилоятида 100 гектар қилиб белгиланган)дан кам бўлган фермерлик субъектларига нисбатан қўлланилиши белгиланган. Ер участкаларидан самарали фойдаланаётган, контрактация шартномаси мажбуриятларини бажариб келаётган, моддий-техника базасига эга бўлган ҳамда кўп тармоқли фаолиятни йўлга қўйган пахта-ғаллачилик йўналишидаги фермер хўжаликларига нисбатан эса қўлланилмайди. Вазирлар Маҳкамаси қарорининг 4-бандига кўра, мақбуллаштириш талаби “Дўсим-Раҳим” фермер хўжалигига нисбатан қўлланилмаслиги керак эди.\nЧунки, туман статистика бўлими томонидан хўжаликнинг кейинги уч йиллик фаолияти бўйича тақдим қилинган маълумотномада мазкур хўжалик пахта хомашёси тайёрлаш контрактация шартномасини 2016 йили 143,3 фоиз, 2017 йили 115,1 фоиз, 2018 йили 103,4 фоиз қилиб адо этган. Буғдой ҳосили етиштириш соҳасида олинган мажбуриятлар эса 2016 йили 110,2, 2017 йили 118,6, 2018 йили 111,4 фоизга уддалангани кўрсатилган. Савол туғилиши табиий, қарор талаби нега бузилди? Журналистик суриштирувимиз давомида ушбу жўяли саволнинг аниқ жавоби топилмади.\nМудҳиш воқеа эса чигит экиш мавсуми, аниқроғи, шу йилнинг 7 апрель куни рўй берди. Аввалига “Дўсим-Раҳим” фермер хўжалигига қарашли сатҳи 11,7 гектардан иборат ерни Маҳмуд ҳожи Олламов бошлиқ “Гурлан ҳосил” қишлоқ тадбиркорлиги субъектига олиб беришга қарата чиқарилган ҳоким қарори бирмунча вақт ижросиз қолди. Оқибатда 11,7 гектардан иборат мазкур далада 2019 йили етиштириладиган пахта ҳосили учун буюртмачи билан “Гурлан ҳосил” фермер хўжалиги ўртасида контрактация шартномаси тузилмади.\nОқибатда оғирлик яна туман ҳокимлиги ва қишлоқ хўжалик бўлими гарданига тушди. Баҳор ўрталаб қолганда, мазкур далада ҳосил етиштириш юзасидан контрактация шартномаси тузилмагани уларни шошилтириб қўйди. Шошган ўрдак думи билан сузар, деган нақлда жон бор. Бу ҳол шартномавийлик масаласи атрофида бўй кўрсатган нохуш вазиятда яққол кўринди. Мутасаддилар яна қонунийликка зид йўлни танлашди. Туман ҳокимлиги Ўрол Раҳимовдан унинг қўлидан кетган 11,7 гектар майдон учун пахта етиштириш бўйича контрактация шартномаси тузишни талаб қилди. Фермер таклифни рад этди. Аммо у қайта-қайта қилинган талаб ва сўровлар натижасида шартномани имзолади. Шартномага мувофиқ 649 ва 652-контурдаги 11,7 гектар ерда пахта етиштириш ва ҳосилни буюртмачи “Гурлан пахта тозалаш” АЖга топшириш мажбурияти “Дўсим-Раҳим” фермер хўжалиги зиммасига тушди.\nФермер Ў.Раҳимов юқорида айтиб ўтилган сана, яъни 7 апрель куни эрта тонг яхши ният-ла далага отланиб, чигит экиш ишларига бош-қош бўлди. Иш пешингача тўхтамади. Аммо далага Маҳмуд ҳожи Олламов бошлиқ ернинг “янги” эгалари келишди. Бу ер уларга тегишли эканини айтишди. Ў.Раҳимовдан уруғ қадалаётган далани тарк этишни талаб қилишди. Аввалига Ўрол Раҳимов гарангсиб қолди. Ниҳоят ўзига келгач, юзага келган нохуш вазиятни бартараф этишда ёрдам сўраш учун ўғли Миржалол Раҳимов билан, унинг бошқарувидаги машинада, туман ҳокимлиги сари йўл олди. Ҳоким банд, йиғилиш ўтказаётган экан. Ў.Раҳимов туман ҳокимининг қишлоқ хўжалик масалалари бўйича муовини ёки бўлимнинг бирор мутасаддисидан маслаҳат оларман, деган умидда уларга учрашишга қарор қилди. Аммо бирор мутасаддини учратмади.\nОрадан бироз вақт ўтиб, бино қаршисидаги майдонда ғала-ғовур, шовқин-сурон бошланди. Ў.Раҳимов ташқарига чиқиб кўрдики, бино олдига тумонат одам йиғилган. У яқинига боргач, ҳушини йўқотаёзган ўғлининг қонга беланган афт-ангорига кўзи тушди. Шошиб қолди. Фурсат ўтмай, “Тез тиббий ёрдам”га хабар беришди…\nЎша куни Миржалолни туман касалхонасининг жонлантириш бўлимига ётқизишди. У уч кун деганда ўзига келиб, кўзини очди. Муолажа тадбирлари терапевтик даволаш бўлимида давом эттирилди. Шундан сўнг, жароҳати битмаёқ, шифокорлар хулосасига асосан, уйига жавоб берилди. Миржалол уйига келгач ҳадеганда оёқда юриб кетмади. Аксинча, юриш ва нафас олиш қобилияти кучсизланди. Оғриқ зўридан, ҳафта ўтмай, уни яна шифохонага олиб боришди. Бу гал сурункали шамоллашнинг кучайиши ташхиси билан даволашди. Аммо нафи кам бўлди. Орадан яна 10 кун ўтди. Миржалолнинг аҳволи оғирлашди. Яна касалхона… Уни бу гал, жарроҳлар эмас, терапевт шифокорлар даволашди. Шифокор ҳамда тиббий экспертиза муассасаси ходими беморга енгил даражада шикастланиш ташхисини қўйишди.\nМ.Раҳимов Гурлан шифохонасида қандай ташхис билан даволангани билан қизиқдик. Касалхона мутасаддилари олдинига бу ҳақда маълумот берилмаслигини билдиришди. Тегишли жойга хат билан мурожаат қилганимиздан кейин талабни қаноатлантиришдан бўлак чора топа олишмади. Тақдим этилган маълумотномада бемор М.Раҳимов туман касалхонасига чиндан ҳам кўкрак қафасининг санчилиб, кесилган соҳасида қаттиқ оғриқ, танасида эса ҳолсизлик, руҳиятида безовталик аломатлари мавжудлиги хусусида мурожаат қилгани, энг қизиғи, шифохонада ўпканинг сурункали обструктив касаллиги қўзиши ташхиси бўйича даволанганига оид далиллар мавжуд.\nТаъкидлаш жоизки, шифохона томонидан беморга ва бизга тақдим қилинган ҳужжатларнинг мазмуни, табиийки, ҳар хил, бири-бирини тасдиқламайди. Оғир жароҳатга дучор бўлган Миржалолнинг ўзи эса орадан салкам 5 ой вақт ўтса-да, кучли оғриқ баданини то ҳануз тарк этмаганидан шикоят қилади…\n… Туманнинг қоқ маркази — ҳокимлик ва собиқ “Кенгашлар уйи” олди майдонида ўша куни содир бўлган мудҳиш воқеа бўйича терговни Гурлан туман ИИБ терговчиси капитан К.Бобожонов олиб борган, судга тақдим қилинган хулосани эса Гурлан туман прокурори, адлия кичик маслаҳатчиси Ш.Исмаилов тасдиқлаган. Хулосадаги фактларга кўра, воқеа содир бўлган куни Ў.Раҳимов билан изма-из Маҳмуд ҳожи Олламов ҳам ўғли Муҳаммад Кенжаев ва турмуш ўртоғи Феруза Эримматова ҳамроҳлигида туман ҳокимлигига келишган. Орадан кўп вақт ўтмай, Муҳаммад билан бино ташқарисида қолиб отасини пойлаётган Миржалол ўртасида ўзаро келишмовчилик рўй берган. Яъни, катталар орасидаги можаро фарзандлар ўртасида давом этган. Ўзаро зиддият оқибатида М.Кенжаев ёнидаги йиғма чўнтак пичоғини олиб М.Раҳимовнинг кўкрак қафасига санчгани айтилади.\nТергов тиббий экспертиза натижаларини ҳисобга олиб, амалдаги йилнинг 7 — 13 апрель, 23 апрель — 2 май, 14 — 20 май кунлари жами 22 кун мобайнида Миржалолнинг туман шифохонасида даволангани, унинг уч кунини шифокорларнинг алоҳида назорати остида — жонлантириш бўлимида ўтказгани, беморга ҳақиқатан ҳам енгил даражада тан жароҳати етгани, соғлиғининг эса 6 кундан ортиқ, 21 кундан кам муддатга бузилгани қайд қилинган.\nЖиноий ишлар бўйича Гурлан туман суди биносида судья Б.Якубов раислигида кўрилган иш бўйича М.Кенжаевнинг жабрланувчига етказган зарарни қоплагани ҳамда 11,7 гектар саҳнли 2 та даласи “Дўсим-Раҳим” фермер хўжалигига қайтариб берилгани инобатга олиниб, инсон соғлиғи ва дахлсизлигига очиқдан-очиқ тажовуз қилган М.Кенжаевга нисбатан туман суди Ўзбекистон Республикаси Жиноят кодексининг қасддан баданга енгил шикаст етказишга оид 109-моддаси 2-қисми бўйича малакаланган. Айбланувчи М.Кенжаев ахлоқ тузатиш ишлари жазосига ҳукм қилинди.\nЖабрланувчининг айтишича, ушбу мудҳиш воқеа Маҳмуд ҳожи Олламовнинг иштирокида содир этилган, жараённи унинг ўзи бошқарган. Тергов эса бу ҳолни эътибордан четда қолдиргани, гувоҳларнинг иштирок этмагани, яъни уларнинг билдиргилари инобатга олинмагани ажабланарли ҳол.\nТўғрироғи, тергов суриштируви жараёнида айбланувчининг гувоҳлари чақирилган. Воқеани ўз кўзи билан кўрган бошқа гувоҳлар, чунончи, туман марказидаги “Зиёкор” маҳалласида яшовчи фуқаро Манзура Пайзуллаева (Раҳимовлар оиласига яқинлиги йўқ) ва “Саҳд” маҳалласида истиқомат қилувчи Ҳамро Худойбергановнинг (ушбу фуқаронинг ҳам Раҳимовлар хонадонига яқинлиги йўқ) кўрсатмалари мутлақо эътиборга олинмаган. Жабрланувчи М.Пайзуллаева ва Ҳ.Худойбергановларнинг тушунтириш хатларини улардан олдик.\nАгар ушбу гувоҳликлар асл ҳақиқатни ифодаласа, мазкур жиноий қилмишнинг сабабчиси негадир тергов хулосасида тилга олинмайди. Суд жараёнида ҳам М.Олламовга ҳеч қандай жазо тайинланмаганига тушунолмадик.\nТуман ҳокимлиги, комиссияси аъзолари, қишлоқ хўжалик бўлими, ер тузиш ва кадастр идораси масъуллари ўзлари йўл қўйган қусур шу билан тугашига ишонишармикин? Бизнингча, тергов-суриштирув ишлари холис олиб борилганда, суд ўз кўзи билан кўрган гувоҳларнинг билдиргиларини инобатга олганда ва асосий айбдорни ҳам топиб, унга нисбатан жазо қўлланилганда орадаги низо барҳам топган бўларди…\n« “Менинг машинамни бериб юборинг” (Таниқли ўзбек адиби Одил Ёқубовнинг Шароф Рашидов ҳақидаги эсдаликларидан битиклар)\nҚадр – инсонни юксакликка кўтаради »


ПСЖ Аллегрини ўйлантириб қўйди\n5 июнь,2017, 16:15 555\nТуриннинг “Ювентус” клуби бош мураббийи Массимиллиано Аллегри жамоадан кетиши мумкин. La Gazzetta dello Sport нашри тарқатган хабарга кўра ПСЖ 49 ёшли италиялик мутахассисга йиллик 10 млн евролик маош таклиф қилган.\nАйтиш керакки, парижликлар Унаи Эмери қўл остида жорий мавсум мувоффақиятли ўйин намойиш эта олишмади. Аниқроғи, жамоа Франция чемпионатида "Монако"дан сўнг 2-ўринни эгаллаган бўлса, ЕЧЛни нимчорак финалдаёқ тарк этишга мажбур бўлган эди.\nЎз навбатида “Ювентус” ҳам Аллегри билан шартномани узайтиришни режалаштирмоқда. У эса туринликлардан йилига камида 8 млн евро маош ва 2-3та жаҳон миқёсидаги футболчиларни сотиб олишни талаб қилмоқда.\n"Монако" дуранг ўйнади ва ПСЖдан янада узоқлашди (видео) 23 18.11.2017\nЛига - 1. "Монако" сафарда "Амьен"ни енга олмади 16 18.11.2017\nЖЧ-2018 иштирокчилари орасида энг қимматбаҳо таркиб Бразилия терма жамоасининг таркибидир 291 17.11.2017\nПСЖ қария футболчисидан айрилди 226 17.11.2017\nДани Себальос: Энг яхшилар "Реал"да ўйнайди 217 16.11.2017\nТеглар: Футбол Европа Франция ПСЖ Аллегри\nШошилинч хабар! “Насаф” – “Пахтакор” ўйини куни чипталар сотувга чиқарилмайди 881\nШоҳжаҳон Эргашев АҚШдаги иккинчи жангини Лас-Вегасда ўтказади 695\nПСЖ раҳбари Неймарнинг нархи борасидаги хабарларга ўз муносабатини билдирди 601\n2017 йилда ким кўп гол киритди? Мессими ёки Роналду? 561\nРоналдо: Мен ПСЖдан қўрқмайман 553\n"Насаф" - "Пахтакор". Йил жангининг превьюси 540\n“Нефтчи” клуби ЎзПФЛ талабларини бажаришга киришди 532\nУмид Аҳмаджонов: ЯФА билан ҳамкорлик ўзбек футболи учун жуда катта фойдаси тегади 424


Apple 10-12 млрд долларлик облигация чиқаради\n12:11 / 17.02.2016\nApple корпорацияси 10-12 млрд долларлик облигация чиқармоқчи, деб хабар бермоқда MarketWatch агентлигига иқтибос келтирган ҳолда Vestifinance.ru сайти. Бу компаниянинг 2013 йилдан бери бешинчи кўп миллиардлик облигацияларни чиқариши бўлади.\nМанбаларга кўра, "Apple" облигацияларни 30 йиллик муддатда узиш билан жойлаштиришни режалаштирилмоқда, уларнинг даромадлиги АҚШ ғазначилиги облигацияларининг даромадлигидан 2,15 фоизга юқорироқни ташкил қилиши мумкин. Компания шунингдек 7 йиллик "яшил" облигациялар – тоза энергияга инвестиция қилиш орқали узиладиган қимматбаҳо қоғозларни чиқармоқчи.\nApple январь охирида 2016 молиявий йилнинг 1-чорагида (2015 йилнинг откябрь-декабрь ойлари) рекорд даражада фойда олганини маълум қилди. 1-чоракда компания даромади 75,9 млрд долларни, соф фойда эса 18,4 млрд долларни ташкил қилган. Таққослаш учун, ўтган йилнинг 1-чорагида даромад 74,6 млрд долларни, соф фойда эса 18 млрд долларни ташкил қилганди.\nКомпания 2016 молиявий йилнинг 1-чорагида 74,8 млн дона iPhone сотишга муваффақ бўлди. Таъкидлаш жоизки, ундан аввалги чоракда Тим Кук компанияси деярли шунча, яъни 74,5 млн дона iPhone сотган эди, бу эса компания смартфонлари савдоси ўзининг энг юқори даражасига эришган бўлиши мумкинлигини англатади.


Лола ҳали ҳам инстаграмдан беҳаё расмини олмади! «Ўзбекконцерт» эса жим! - 20 Февраля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Февраль » 20 » Лола ҳали ҳам инстаграмдан беҳаё расмини олмади! «Ўзбекконцерт» эса жим!\nЛола ҳали ҳам инстаграмдан беҳаё расмини олмади! «Ўзбекконцерт» эса жим!\nГоҳида касбимдан хафа бўлиб кетаман. Гарчи президентимиз томонидан биз журналистларга кўплаб ваколатлар берилаётганига қарамай, танқидларимиз баъзида на у қаратилган шахснинг, на бунга чора кўриши лозим бўлган ташкилотнинг ҳам пинагини бузмайди. Масалан, бундан бир неча кун аввал хонанда Лоланинг турмуш ўртоғидан бўса олаётгани тасвирланган сурат сайтимизда роса муҳокамага сабаб бўлганди. Бироқ ҳозирча бунга қарши ҳеч қандай чора кўрилгани йўқ. На Лола суратини олиб ташлади, на "Ўзбекконцерт” уни бироз тергаб қўйди.\nШу ўринда бир мақол эсимга тушиб кетди: "Шармандага шаҳар кенг!”\nЯна бироз кутайлик-чи…


Аллоҳ кимларни севади? | Azon.uz - Ахборот-таҳлилий портал\n3689 08:00 17.04.2020\nБир куни ўзимга ўзим: «Аллоҳ чинданам сени севадими?» деб савол бердим. Кейин эслаб кўрсам, Аллоҳ бандаларига нисбатан муҳаббатининг сабабларини Ўзининг Китобида зикр қилган экан. Саволимга жавоб топиш учун Аллоҳнинг Китобини варақлай бошладим.\nҚарасам, унда «У Зот тақводорларни севади» деган оят чиқди. Ўзимни тақводорлардан деб ҳисоблашга журъат қила олмадим. Кейин «У Зот сабр қилувчиларни севади» деган оятни топдим. Ўзимда сабр етишмаслигини эсга олдим. Сўнгра «У Зот яхшилик қилувчиларни севади» деган оятни топдим.\nБундан унча узоқламай, қидиришни тўхтатиб қўя қолдим. Чунки Аллоҳ мени севишига сабаб бўлувчи бирор нарса топа олмасликдан чўчидим. Кейин амалларимни текширишни бошладим. Қарасам, аксари фаолиятсизлик, камчилик ва гуноҳларга қоришиб кетганини ҳис қилдим.\nШунда У Зотнинг «Аллоҳ тавба қилувчиларни севади» деган сўзи эсимга тушди. Ана шу оят мен ва мен каби гуноҳкорларга тааллуқли эканини тушуниб, шояд Аллоҳ мени ҳам севса деган илинжда «Астағфируллоҳал ъазийм ва атуубу илайҳ» (Буюк Аллоҳдан мағфират сўрайман ва Унга тавба қиламан) деб пичирлай бошладим.\nШайх Али Тантовий\nАллоҳнинг розилиги Махсус Мақолалар Аллоҳ Муҳаббат\n557 21:55 21.06.2022\n1746 11:00 25.03.2021\n2270 08:15 04.08.2020\n13987 14:30 04.06.2020\n4501 03:00 18.05.2020\n2936 03:00 17.05.2020


Европадаги энг йирик масжид ўзбек меъморлари...\n13.03.2019 13:54 0 51\nЧеченистонда 2019 йилнинг май ойида Европа минтақасидаги энг йирик масжид очилади. Бу ҳақда «Regnum» хабар бермоқда.\nШали шаҳридаги ушбу масжид бир пайтнинг ўзида 20 000 киши намоз ўқишига мўлжалланган. Бу ҳақда Чеченистон раҳбари Рамзон Қодиров маълум қилди.\nАйни пайтда масжидда ички ва ташқи безатиш ҳамда атрофида ободонлаштириш ишлари кетмоқда. Бу ишларга 300 нафар мутахассис жалб этилган.\nМасжид ўзбек меъморлари лойиҳаси асосида барпо этилаётгани ҳақида «Грозний» телерадиокомпанияси 2016 йилда хабар берганди.\nХабарларга кўра, масжид Марказий Осиё ва Яқин Шарқ усулларида безатилиб, Грециядан келтирилган оқ мармар ишлатилади. Ёритиш тизими эса италиялик мутахассисларга ишониб топширилган. Қурилиш ишлари 2012 йилнинг декабрь ойида бошланган.\nмасжид Чеченистон Европа\nХориж 16/08, 21:29\nФото: Буни кўрганингиздан кейин Европа харитасига аввалгидек қарaмаслигингиз аниқ\nЖамият 06/08, 11:03\nАвто 29/07, 16:14\nЕвробензин. Энг ҳамёнбопи қаерда?


Шавкат Мирзиёевнинг Олий Евроосиё иқтисодий кенгаши йиғилишида сўзга чиқди — Review.uz\nПрезидент ўз нутқида ЕОИИ доирасида қўшма қарорлар қабул қилишни талаб қиладиган энг долзарб вазифаларга тўхтаб ўтди:\nЎзбекистон ЕОИИ билан ҳамкорликни чуқурлаштиришдан тарафдори. Бу ҳақда Президент Шавкат Мирзиёев Олий Евросиё иқтисодий кенгаши йиғилишида айтиб ўтди.\n"ИШ" Ўзбекистон Президенти нутқининг тўлиқ матнини чоп этди.\nҲурматли Нурсултон Абишевич!\nОлий Евроосиё иқтисодий кенгаши навбатдаги йиғилишининг барча иштирокчиларини қутлашдан бағоят мамнунман.\nҲамкасбларимнинг сўзларига қўшилган ҳолда, Қозоғистон Республикасининг Евроосиё иқтисодий иттифоқидаги муваффақиятли раислигини қайд этмоқчиман.\nҚозоғистонлик ҳамкорларимиз ташаббуси билан Бирлашма доирасидаги кўп қиррали шерикликни кенгайтиришга хизмат қилган муҳим қарорлар қабул қилинди.\nЎзбекистон ва Евроосиё иқтисодий иттифоқи ўртасидаги конструктив ҳамкорликни мустаҳкамлашга қаратилган қўшма тадбирлар қўллаб-қувватлангани учун алоҳида миннатдорлик билдираман.\nЎзбекистон Республикаси Евроосиё иқтисодий кенгашига кузатувчи сифатида қўшилганига роппа-роса бир йил бўлди.\nЎтган даврда биз узоқ муддатли муносабатларни ҳар томонлама ривожлантириш учун мустаҳкам замин яратдик.\nЕвроосиё иқтисодий комиссияси билан тизимли ва самарали иш йўлга қўйилди.\nМеморандум ва аниқ Чора-тадбирлар режаси амалга оширилмоқда.\nЎзбекистон Евроосиё иқтисодий иттифоқининг бошқа органлари ишида ҳам фаол қатнашмоқда.\nЮртимиз “COVIDсиз саёҳат қиламан” рақамли платформасига уланди.\nЎзбекистоннинг Евроосиё тараққиёт банкига қўшилиш жараёни бошланди.\nБугунги давр қийинчиликларига қарамай, мураккаб шароитларга мослашиш ва янги “ўсиш нуқталари”ни излаб топишга муваффақ бўляпмиз.\nХусусан, Ўзбекистоннинг Евроосиё иқтисодий иттифоқи мамлакатлари билан ташқи савдо айланмаси жорий йилнинг 11 ойида 30 фоизга ортди.\nАйни пайтда, пандемиядан аввалги 2019 йил билан таққослаганда, Бирлашма мамлакатлари билан ўзаро савдомиз 11 фоизга ошди.\nЎзбекистон Ташкилотимизга аъзо давлатлар билан савдо-иқтисодий алоқаларда ижобий суръатни сақлаб қолиш ва уларни барқарор ривожлантириш бўйича ўзаро келишилган чора-тадбирларнинг ишлаб чиқилиши тарафдоридир.\nШу муносабат билан қўшма қарорлар қабул қилишни тақозо этаётган энг долзарб вазифаларга тўхталиб ўтмоқчиман.\nБиринчи. Ўзаро савдодаги тўсиқ ва чекловларни бартараф этишни давом эттириш муҳим, деб ҳисоблаймиз.\nЕвроосиё иқтисодий иттифоқи мамлакатлари билан товар айирбошлашни кўпайтириш учун қулай шарт-шароитлар яратиш борасидаги ёндашув ва механизмларни биргаликда ишлаб чиқишга тайёрмиз.\nТехник тартибга солиш нормалари, санитария, фитосанитария ва ветеринария талабларини уйғунлаштириш ишларини давом эттирмоқдамиз.\nБу борада Евроосиё иқтисодий комиссияси билан биргаликда алоҳида “Йўл харитаси”ни келишиш жараёнини якунлаяпмиз.\nИккинчи. Аввалги саммитда саноат кооперациясини чуқурлаштириш муҳим экани хусусида анча сўз юритилди.\nБугун ушбу йўналишдаги ишларимиз иштирокчи давлатлар билан кўпроқ икки томонлама асосда олиб борилмоқда.\nБиз Россия, Қозоғистон, Беларусь ва Қирғизистон билан саноат кооперациясини мустаҳкамлаш бўйича “йўл харита”ларини қабул қилганмиз ва изчил амалга оширяпмиз.\nБирлашма билан тегишли ҳамкорликни тизимли асосда ташкил этишни мақсадга мувофиқ деб ҳисоблаймиз.\nЖумладан, Евроосиё иқтисодий кенгашининг Индустриаллаштириш онлайн харитасини яратишда иштирок этишга тайёрмиз.\nУчинчи. Янги транспорт йўлакларини барпо этиш лойиҳаларини илгари суриш мамлакатларимиз транзит салоҳиятини ошириш борасидаги биргаликдаги ишларга қўшимча суръат бағишлайди.\nЎзбекистоннинг бугун имзоланаётган битимга мувофиқ амалга ошириладиган юк ташишларни кузатиш учун навигация тамғаларини жорий этиш бўйича дастурга қўшилиш имкониятини кўриб чиқмоқдамиз.\nЕвроосиё иқтисодий иттифоқининг Логистика занжирларини ривожлантиришнинг рақамли экотизимини яратиш тўғрисидаги янги ташаббус ҳам бизда қизиқиш уйғотмоқда.\nТўртинчи. Глобал иқлим кун тартибини ҳисобга олиб, аъзо ва кузатувчи давлатларнинг “яшил” энергетика лойиҳаларини амалга ошириш борасидаги саъй-ҳаракатларини бирлаштириш муҳимдир.\nШу муносабат билан, ҳозиргина Владимир Владимирович айтган Юқори даражадаги ишчи гуруҳга қўшилишга тайёрмиз ҳамда унинг доирасида “яшил” тараққиёт соҳасидаги қўшма Чора-тадбирлар режасини тасдиқлашни таклиф этамиз.\nБешинчи. Рақамли иқтисодиётга ўтиш, инновациялар ва илғор IT-ечимларни кенг жорий қилиш мамлакатларимиз рақобатбардошлигини оширишда ҳал қилувчи аҳамиятга эга.\nБу борада билим, тажриба ва илғор технологиялар алмашиш, мамлакатларимиз IT-парклари ва марказлари ўртасида тизимли ҳамкорликни ривожлантириш, соҳада ишбилармонлар шериклигини кенгайтириш мақсадида навбатдаги Евроосиё рақамли форумини Ўзбекистонда ўтказишни таклиф этамиз.\nОлтинчи. Евроосиё маконидаги муҳим ишбилармонлик ташаббуслари ва дастурларини амалга оширишга кузатувчи давлатларни янада фаол жалб этиш юзасидан ўзаро келишилган таклифлар тайёрлаш, илмий-техник ва гуманитар алмашинувни рағбатлантириш мақсадида Евроосиё иқтисодий иттифоқи Тараққиёт маркази имкониятларидан самарали фойдаланиш ниятидамиз.\nБунинг учун марказ негизида мамлакатларимиз тараққиёт институтларининг фаол иштирокида ўзаро манфаатли ҳамкорликнинг устувор йўналишлари бўйича туркум тадбирлар ўтказишни таклиф этамиз.\nЕттинчи. Иқтисодий интеграция мақсадларидан келиб чиқиб, кузатувчи мамлакатларнинг Евроосиё иқтисодий комиссияси Кенгаши ва органлари ишида иштирок этиш имкониятларини кенгайтиришни истардик.\nБу ҳамкорлик самарадорлигини ошириш ва қўшма қарорларни ишлаб чиқишга хизмат қилади.\nЎзбекистон Евроосиё иқтисодий иттифоқи мамлакатлари билан ўзаро манфаатли ҳамкорликни чуқурлаштиришнинг қатъий тарафдори эканини яна бир бор тасдиқлайман.\nФурсатдан фойдаланиб, ҳурматли дўстлар, сизларни яқинлашиб келаётган Янги йил байрами билан табриклайман, мустаҳкам соғлик, фаровонлик ва ўз олдингизга қўйган мақсадларнинг рўёбини тилайман.


Сирғали автомобиль бозоридаги нархлар (2015 йил 13 декабрь) » Скачать музыку бесплатно новинки музыки 2016-2017\nСирғали автомобиль бозоридаги нархлар (2015 йил 13 декабрь)\nКомментариев: 0 Просмотров: 674 Дата: 14-12-2015, 14:40 Сирғали машина бозорида шу кунларда харидорларни кўроқ учратиш мумкин. Хорижий автомобиллар ҳам бозорда кўпаймоқда. Миллий автомобилларимиздан Нексиянинг нархи бироз кўтарилди. Матиз, Лассети, Спарк каби автоуовларнинг нархи аввалгидек бўлиб турибди, уларнинг сотилиши ҳам жуда яхши бўлмоқда. Хорижий автомобиллар: MERCEDES-BENZ 210 (ишлаб чиқарилган йили – 2000 й, юрган масофаси – 100 000 км) – 74,2 млн сўм. MERCEDES-BENZ 204 (ишлаб чиқарилган йили – 2008 й, юрган масофаси – 98 000 км) – 132 млн сўм. KIA OPTIMA (ишлаб чиқарилган йили – 2007 й, юрган масофаси – 99 000 км) – 46,7 млн сўм. NISSAN ALTIMA (ишлаб чиқарилган йили – 2007 й, юрган масофаси – 200 000 км) – 60 млн сўм. MERCEDES-BENZ G300 (ишлаб чиқарилган йили – 1991 й, юрган масофаси – 121 000 км) – 220 млн сўм. INFINITY QX4 (ишлаб чиқарилган йили – 1999 й, юрган масофаси – 176 000 км) – 88 млн сўм. BMW 750 (ишлаб чиқарилган йили – 2005 й, юрган масофаси – 82 000 км) – 148 млн сўм. HYUNDAY SONATA (ишлаб чиқарилган йили – 2007 й, юрган масофаси – 227 000 км, +99890 112 00 16) – 49,5 млн сўм. TOYOTA CAMRY (ишлаб чиқарилган йили – 2007 й, юрган масофаси – 132 000 км, +99891 998 00 11) – 70 млн сўм. AUDI S8 QUATTRO (ишлаб чиқарилган йили – 2001 й, юрган масофаси – 15 000 км) – 79,7 млн сўм. Миллий автомобилларимиз: MALIBU II (ишлаб чиқарилган йили – 2014 й, юрган масофаси – 45 000 км) – 90 млн сўм. CAPTIVA II (ишлаб чиқарилган йили – 2009 й, юрган масофаси – 200 000 км) – 88 млн сўм. EPICA (ишлаб чиқарилган йили – 2008 й, юрган масофаси – 110 000 км) – 49 млн сўм. LACETTI (ишлаб чиқарилган йили – 2013 й, юрган масофаси – 14 000 км) – 63 млн сўм. LACETTI II (ишлаб чиқарилган йили – 2014 й, юрган масофаси – 5 000 км) – 66 млн сўм. LACETTI III (ишлаб чиқарилган йили – 2011 й, юрган масофаси – 172 000 км) – 38 млн сўм. COBALT IV (ишлаб чиқарилган йили – 2013 й, юрган масофаси – 62 000 км) – 48 млн сўм. COBALT IV (ишлаб чиқарилган йили – 2014 й, юрган масофаси – 25 000 км) – 56 млн сўм. COBALT III (ишлаб чиқарилган йили – 2014 й, юрган масофаси – 36 000 км) – 55 млн сўм. NEXIA II (ишлаб чиқарилган йили – 2014 й, юрган масофаси – 27 000 км) – 45 млн сўм. NEXIA II (ишлаб чиқарилган йили – 2014 й, юрган масофаси – 19 000 км) – 44 млн сўм. NEXIA II (ишлаб чиқарилган йили – 2014 й, юрган масофаси – 35 км) – 45 млн сўм. NEXIA DONC (ишлаб чиқарилган йили – 2007 й, юрган масофаси – 300 000 км) – 34 млн сўм. SPARK (ишлаб чиқарилган йили – 2012 й, юрган масофаси – 158 000 км) – 32 млн сўм. SPARK (ишлаб чиқарилган йили – 2013 й, юрган масофаси – 60 000 км) – 31 млн сўм. SPARK II(ишлаб чиқарилган йили – 2012 й, юрган масофаси – 39 000 км) – 37 млн сўм. MATIZ (ишлаб чиқарилган йили – 2010 й, юрган масофаси – 190 000 км) – 24 млн сўм. MATIZ (ишлаб чиқарилган йили – 2009 й, юрган масофаси – 210 000 км) – 23 млн сўм. MATIZ (ишлаб чиқарилган йили – 2006 й, юрган масофаси – 400 000 км) – 20 млн сўм. DAMAS (ишлаб чиқарилган йили – 2014 й, юрган масофаси – 5 000 км, +99897 7703640) – 44 млн сўм. DAMAS (ишлаб чиқарилган йили – 2004 й, юрган масофаси – 22 000 км) – 33 млн сўм. DAMAS (ишлаб чиқарилган йили – 2014 й, юрган масофаси – 22 000 км) – 45 млн сўм. Кузатувимиз жараёнида CAPTIVA III (ишлаб чиқарилган йили – 2012 й, юрган масофаси – 52 000 км) – 88 000 000 сўмга, EPICA (ишлаб чиқарилган йили – 2008 й, юрган масофаси – 110 000 км) – 46 200 000 сўмга, SPARK (ишлаб чиқарилган йили – 2012 й, юрган масофаси – 70 000 км) – 31 350 000 сўмга, NEXIA SONC (ишлаб чиқарилган йили – 2008 й, юрган масофаси – 240 000 км) – 25 300 000 сўмга, NEXIA (ишлаб чиқарилган йили – 2009 й, юрган масофаси –67 000 км) – 30 000 000 сўмга, NEXIA SONC (ишлаб чиқарилган йили – 1999 й, юрган масофаси – 410 000 км) – 27 500 000 сўмга, MATIZ (ишлаб чиқарилган йили – 2012 й, юрган масофаси – 85 000 км) – 27 500 000 сўмга, SPARK (ишлаб чиқарилган йили – 2014 й, юрган масофаси – 14 000) –39 000 000 сўмга, MATIZ (ишлаб чиқарилган йили – 2008 й, юрган масофаси – 206 000 км) – 19 800 000 сўмга харид қилинди. Изоҳ: Нархлар сўмда берилмоқда. Aвтомобилларни юқорида кўрсатилган нарх билан олишингизга «ELLO.Uz» сайти кафолат бермайди. Нархлар талаб ва валюта курси қийматига қараб ўзгариши мумкин.


Жондор туман “Қизбиби” жомеъ масжид тарихи - Баҳоуддин Нақшбанд ёдгорлик мажмуаси маркази\n94 марта ўқилди.\nҚишги ва ёзги хоналардан ташкил топган улкан гумбазли масжид-хонақоҳ баланд бўлиб, мажмуани бирлаштириб туради. Унинг силлиқланган ғиштлар билан безатилган маҳобатли пештоқли олд томони Шарққа, Қизбиби мозорига қараган. Кичик пештоқли Шимолий олд томони, уч томондан ҳужралар билан ўралган ибодатхона ҳовлиси билан туташ. Ҳужраларда ўчоқсимон печ ва ташнов мавжуд бўлиб, улар зиёратчиларнинг бу ерда узоқ муддат истиқомат қилишига мўлжалланган. Хонақоҳнинг Жанубий қисмига зиёратчиларнинг қисқа муддатли туришига мослаштирилган дарвозахонали ҳовли туташтирилган. Қибла деворда, меҳробнинг икки томони бўйлаб, шифобахш сувли қудуққа чиқадиган икки эшик ўрни бўлган. Ушбу қисмда ҳаммом ва таҳоратхона қурилгандан сўнг, эшиклар ўрни суваб ташланган. Қизбиби мозори тахминан XVIII аср охирларида икки хилхонали этиб қурилган мақбарага эга.\nУнинг ягона безакли биноси ҳисобланган айвон кейинроқ масжид-хонақоҳнинг бош пештоқига қаратилиб қурилган. Айвон ойнали ёғоч ўймакорлик услуби билан безатилган. Безаклар сақланмаган. Айвон тагида қора-кулранг мармар қабртош мавжуд. Унинг шакли ноанъанавий, яъни ўртаси тешик тўртбурчак тоштахта кўринишида. Қабртошда қуйидаги мазмундаги ёзув мавжуд: “Бу хушбўй, нурафшон мақбара Оғойи Бузрукникидир. Камтарин қул Ниёз Муҳаммад котиб ёзди. Ҳижрий 1223 [милодий 1808] йил”. Мақбаранинг шимолий девори олдида панжали туғ қад кўтариб турибди. Панжада “Ҳижрий 1227 йил” деган ёзув мавжуд.\nШунингдек, бу ерда меҳмонхона, аёллар масжиди ва ҳовличалар бўлган. Уларнинг мақбарадан ташқари барчаси ХХ асрнинг 30-йилларида бузиб ташланган. Мақбара ва хонақоҳнинг аёлларга мўлжалланган қисмига эркаклар ҳеч қачон кирмаган. Бу одат ҳозиргача сақланмоқда. Мажмуани Шимолий шарқ томондан ошхона ёки ҳалимхона ва хўжалик ҳовлиси ўраб туради. Бу ерда кўплаб ўчоқ ва тандирлар жойлашган. Шунингдек, уй-рўзғор анжомлари, жумладан, ҳалиса (ҳалим) тайёрлаш учун катта қозонлар сақланган. Номи бизга номаълум саховатпеша шахс томонидан 1913-1914 йилларда мажмуанинг аёллар қисми ва ошхона қурилади. Бунинг учун мажмуа яқинида хумдон қурилиб, унда “салдоти”, “европача” деб аталган машҳур тўғри бурчакли ғиштлар пиширилган.\nXX асрнинг 80-йиллари бошларига қадар хонақоҳнинг ярмидан кўпи кўчувчи қумлар остида қолиб кетган эди. Шунга қарамай, бу жой атроф қишлоқлар аҳолиси ўртасида зиёратгоҳ сифатида машҳур бўлиб қолаверди.\nЗиёратгоҳ атрофи ободонлаштирилиб, республикамиз ва хориждан сайёҳларни жалб қилиш учун ушбу бетакрор, ўзига хос тарихга эга мажмуани кенгроқ тарғиб этиш лозим. Ҳозирда мажмуа кўркам маскан кўринишига келтирилиб, барча намозхонлар ўз ибодатларини адо этиб келмоқдалар.\nЖондор туман “Қизбиби” жомеъ масжид\nимом-хатиби Собир Раҳимов


БМТ вакили Оролбўйи экологиясини яхшилаш бўйича ҳаракатларни кучайтиришга чақирди\nБирлашган Миллатлар Ташкилоти (БМТ) бош котиби ёрдамчиси, БМТ Тараққиёт Дастури (БМТТД) маъмурининг махсус маслаҳатчиси Абдулай Мар Дие Ўзбекистонга ташриф буюриб, «Оролбўйи – экологик инновациялар ва технологиялар ҳудуди» деб номланган халқаро конференцияда иштирок этди.\nМулозим Оролбўйи минтақасини тиклаш борасидаги саъй-ҳаракатларни кучайтиришга қаратилган ишларни давом эттиришга чақирди.\n«БМТТД ресурсларни жалб этиш, келгусида шериклик муносабатларини ўрнатиш ва Оролбўйи минтақасини экологик инновациялар ва технологиялар ҳудудига айлантириш учун билимларни тақдим этиш мақсадида Ўзбекистон ҳукумати билан кенг ҳамкорлик қилиш тарафдоридир. Қадам бақадам, ностандарт тамойилларга асосланган ёндашувдан фойдаланган ҳолда, биз муваффақиятга эришамиз. Биз бу ишда ёрдам бера оладиган янги ғоялар, платформалар ва ташаббусларни маъқуллаймиз. Бизнинг бош тамойилимиз - «Ҳеч кимни ёлғизлатиб қўймаслик». Айнан шунинг учун Қорақалпоғистон халқисиз Ўзбекистон ҳам миллат сифатида ривожлана олмайди», - деди Абдулай Мар Дие конференциянинг очилиш маросимидаги кириш сўзида.\n«Орол денгизининг қуриши минтақадаги энг жиддий экологик фалокатлардан бири бўлиб қолмоқда. Ушбу иқтисодий, экологик ва ижтимоий инқироз барқарор ривожланишнинг барча муҳим унсурларини қамраб олган. Ҳозир ҳаракат қилиш давридир. Биз табиий шароитларни, хусусан Қорақалпоғистоннинг узоқ туманларида инсонлар учун ҳаётнинг мақбул шароитларини тиклашимиз зарур. Бу шароитлар ёшларни қайтиб келиши ва Оролбўйини тиклаш ишларини давом эттиришлари учун рағбат бўлади» - деди Абдулай Мар Дие.\nСўнгги йилларда Ўзбекистон ҳукумати БМТТД кўмагида 66 минг нафардан ортиқ қишлоқ аҳолисини ичимлик суви, электр энергияси билан таъминлаб, соғлиқни сақлаш ва сифатли таълим олиши учун имкониятини тақдим этди. 215дан ортиқ кичик корхоналар қўллаб-қувватланди. Бундан ташқари, 213,4 минг одам сифатли тиббий хизмат олиш имконига эга бўлди.\nАнжуман якунларига кўра, Ўзбекистон ҳукумати билан Оролбўйи минтақасини экологик инновациялар ва технологиялар ҳудуди деб эълон қилиш бўйича БМТ Бош Ассамблеясининг махсус резолюциясининг лойиҳаси келишиб олинди.\nШунингдек, Абдулай Мар Дие Мўйноқ шаҳрига ҳам ташриф буюриб, ҳудуддаги вазиятни ўз кўзи билан кўрди, маҳаллий аҳоли билан мулоқот қилди. Бундан ташқари, бош вазир ўринбосари, Хотин-қизлар қўмитаси раиси Элмира Баситханова, Олий Мажлис сенати раисининг ўринбосари Светлана Артикова, Молия вазири Жамшид Қўчқоров, Адлия вазири Русланбек Давлетов ва бошқалар билан мамлакат ривожининг устувор йўналишлари ҳақида кўпроқ маълумот олиш, имкониятлар ва муаммоларни, ҳамда БМТТД билан ҳамкорлик ҳақидаги масалаларни муҳокама қилиш учун музокара ўтказди.\nБМТТД маъмурининг махсус маслаҳатчиси, халқаро молия институтлари, таҳлил марказлари вакиллари билан учрашди ва Тошкентдаги халқаро Вестминстер университети талабалари билан қашшоқликни бартараф этиш бўйича интерфаол сессияни ўтказди.


20:24 / 28.04.2017 2382 pdf Ўқиш режими + -\nИмон инсонда ирода қувватини пайдо қилади. Сабр эса уни қалбларда сайқаллайди ва нафсда хотиржамликни ҳосил қилади. Қўрқинч ва безовталикдан бемор бўлиб, асари нафсдан жисмгача етиб борган ва жасадни ҳам ҳаёт сўқмоқларининг ташвишларидан иллат ва касалликларга мубтало қилган қалб хасталикларини даволайди.\nАллоҳ таоло ишларнинг зоҳиригина эътиборли бўлавермаслиги, балки, Аллоҳ таолонинг иродаси гоҳо бизларга манфаати кўринмай турган бўлса-да, яхшиликларда бўлишини баён қилиб:\n“Шоядки ёқтирмаган нарсангиз сиз учун яхши бўлса. Ва шоядки ёқтирган нарсангиз сиз учун ёмон бўлса. Аллоҳ билади, сиз билмайсиз”, деган (Бақара сураси, 216-оят). Мўминларни тасарруфотда мўътадилликка, фойдали ва зарарли ҳолатларда сабрга чорлаган. Торчилик ва машаққат сўнггида албатта, енгиллик бўлажагини баён қилган:\n“Бас, албатта, бир қийинчилик билан осончилик бордир. Албатта, бир қийинчилик билан осончилик бордир” (Шарҳ сураси, 5-6-оятлар).\nСабр фаришталар ва тилсиз ҳайвонлардан фарқли ўлароқ инсонларгагина хос бўлган сифат эрур. Негаки, Аллоҳ таоло ҳайвонларга шаҳватни ато қилди, лекин майл ва истакларни жиловловчи ақл бермади. Фаришталарга эса ақл берди, бироқ Аллоҳнинг тоатидан чиқаргувчи шаҳватни бермади.\nИнсонни яратишда эса ақлни ҳам унга қўшиб шаҳватни ҳам берди. Кимнинг ақли шаҳватининг устидан ғолиб бўлса, нафсининг майл ва истакларини жиловласа, демак, у – ерда юрган фариштадир. Аксинча, кимнинг шаҳвати ақлидан ғолиб келиб нафси ва ҳавосига тобеъ бўлса, демак, у ҳайвон кабидир, балки ундан ҳам адашганроқдир.\nوَالَّذِينَ صَبَرُواْ ابْتِغَاء وَجْهِ رَبِّهِمْ وَأَقَامُواْ الصَّلاَةَ وَأَنفَقُواْ مِمَّا رَزَقْنَاهُمْ سِرّاً وَعَلاَنِيَةً وَيَدْرَؤُونَ بِالْحَسَنَةِ السَّيِّئَةَ أُوْلَئِكَ لَهُمْ عُقْبَى الدَّارِ * جَنَّاتُ عَدْنٍ يَدْخُلُونَهَا وَمَنْ صَلَحَ مِنْ آبَائِهِمْ وَأَزْوَاجِهِمْ وَذُرِّيَّاتِهِمْ وَالمَلاَئِكَةُ يَدْخُلُونَ عَلَيْهِم مِّن كُلِّ بَابٍ * سَلاَمٌ عَلَيْكُم بِمَا صَبَرْتُمْ فَنِعْمَ عُقْبَى الدَّارِ *\n“Улар Роббилари юзини кўзлаб, сабр қилурлар. Намозни тўкис адо этурлар, Биз уларга ризқ қилиб берган нарсадан махфий ва ошкора инфоқ қилурлар ва ёмонликни яхшилик ила қайтарурлар. Ана ўшаларга оқибат диёри бордир. Адн жаннатларидир. Унга улар ва уларнинг оталари, жуфти ҳалоллари ва зурриётларидан солиҳ бўлганлари кирурлар. Сўнгра уларнинг ҳузурларига ҳар эшикдан фаришталар кириб: «Сабр қилганингиз учун сизларга Салом бўлсин! Бу оқибат диёри қандай ҳам яхши!!!» (дерлар)” (Роъд 23, 23, 24 оятлар).\nСабрнинг навлари бор:\n- тоат ва вожиботларни адо қилишликка сабр қилиш;\n- дунёнинг ҳаром лаззатлари ва кўнгил хоҳишларининг муҳаббатига сабр қилиш;\n- ҳаёт мусибатлари ва кўргуликларининг нохушлигига, Аллоҳ таолонинг қазо ва тақдирига рози бўлиб, қаноат билан сабр қилиш;\n- Аллоҳ йўлида ва ҳақ йўлда жаҳд қилишга сабр қилиш.\nИслом дини мусулмонларни ҳар бир ҳолат учун сабр қилишга буюради. Чунки сабр вазминлик ва чидамлиликнинг интиҳосидир.\nАллоҳ субҳанаҳу ва таоло бизларни муқаддас динимиз юксаклиги учун қийинчиликларга сабр қилиб, машаққатларни енгиб ўтган солиҳ зотлар каби фоний дунё муҳаббатидан халос бўлган, ҳақ ва иззат йўлида, каромат йўлида фидойи бўлган сабрли мўминлардан қилсин.\nҚУРАЙШНИНГ РАСУЛУЛЛОҲ СОЛЛАЛЛОҲУ АЛАЙҲИ ВАСАЛЛАМГА ЕТКАЗГАН ОЗОРЛАРИ\n“Байтул Ҳарамда Абу Жаҳл ва унинг асҳоби ўтирган, бизлар Расулуллоҳ соллаллоҳу алайҳи васаллам билан намоз ўқиётган эдик. Бир кун аввал ҳайвон сўйилган эди. Абу Жаҳл:\n– Ким фалончи сўйган ҳайвоннинг ичак-чавоғини олиб келиб Муҳаммад сажда қилганда унинг елкасига ташлаб қўя олади? – деди.\nОдамлар ичидан бир бадбахт кимса ўрнидан туриб, ичак-чавоқни олиб келди. Ҳазрат Пайғамбаримиз соллаллоҳу алайҳи васаллам саждага борганларида муборак елкаларига ташлаб қўйди. Сўнг бир-бирига ишора қилиб кулиша бошлади. Мен кўриб турдим, Пайғамбар соллаллоҳу алайҳи васаллам муборак бошларини саждадан кўтармай, туриб қолдилар. Кимдир Фотима розияллоҳу анҳога бориб хабар берди. Фотима розияллоҳу анҳо шошилиб келиб ичак-чавоқни олиб ташладилар. Уларга қарадилар ва урушдилар. Расулуллоҳ соллаллоҳу алайҳи васаллам намозларини адо қилиб бўлгач, овозларини кўтариб уларни дуо қилдилар. Одатларига кўра дуо қилсалар, уч марта дуо қилар, сўрасалар уч марта сўрар эдилар. Бу сафар ҳам уч бора:\n– Эй Аллоҳ, Қурайшни Ўзингга топширдим! – дедилар.\nДуони эшитиб қўрқиб кетганларидан кулгиларидан тўхтаб қолишди. Сўнг Расулуллоҳ соллаллоҳу алайҳи васаллам:\n– Эй Аллоҳ, Абу жаҳл ибн Ҳишом, Уқба ибн Робиъа, Шайба ибн Робиъа, Валид ибн Уқба, Умайя ибн Халаф ва Уқба ибн Абу Муъитни Ўзингга топширдим! – дедилар.\nМуҳаммад соллаллоҳу алайҳи васалламни ҳақлик билан жўнатган Зотга қасамки, ўша номи айтилганлар Бадрда ҳалок бўлишгани ва Бадрдаги чоҳга ташланганларини кўрдим”.\nРасулуллоҳ соллаллоҳу алайҳи васалламнинг амакиси Абу Толиб вафот этиб, мушрикларнинг озор ва жафолари яна ҳам ортиб кетгач, Расулуллоҳ соллаллоҳу алайҳи васаллам ёрдам ва ҳимоя илинжида Макканинг шарқий томонидаги Тоифга бордилар. Бироқ тоифликлар биратўла рад қилиб, инкор қилдилар. Барча озор ва жафоларга Аллоҳ йўлида сабр қилиб, уйларига қайтгунича ўн кун туриб қолдилар. Уларнинг рисолатни инкор қилишдан қайтмасликлари ва азиятни яна ҳам зиёда қилишларини кўриб, йўлга отландилар ва Маккага бу хабар етиб борса, улардан келадиган фитна яна ҳам ортмасин деган хавфда уларга:\n– Агар сизлар бош тортсангиз ҳам, менинг келганимини ҳеч кимга билдирмай туринглар, – деб илтимос қилдилар. Бироқ улар кўнмадилар, балки ўз ораларидаги аҳмоқ кимсалрга буюришиб, йўлларини тўсиб сўкинтирдилар ва тошлар оттирдилар.\nҲамроҳ бўлиб келган Зайд ибн Ҳориса розияллоҳу анҳу бундай оғир вазиятда қанчалар мудофаа қилмасин, улардан анча талофат етиб келди. Зайд розияллоҳу анҳунинг боши ёрилди, Сарвари коинот соллаллоҳу алайҳи васалламнинг муборак оёқларидан ерга қонлар оқиб тушди.\nНиҳоят улардан узоқлашиб тўхтаганларидан сўнг Роббигагина шикоят қилиб: “Эй Аллоҳ! Сенга мадорим қуригани, чорасиз қолганим ва одамлар орасида обрўсиз бўлганимдан шикоят қиламан. Эй меҳрибонларнинг меҳрибони бўлган Зот! Сен заифларнинг Тангрисисан. Сен менинг Тангримсан. Мени кимларга ташлаб қўйдинг? Менга қарши тургувчиларгами ёки амримни етаказа олмаган душманларимгами? Агар менга Сенинг ғазабинг бўлмаса, булар менга писанд эмас! Лекин офият ва кенглик сўрайман. Зулумотларни ёритган, дунё ишларини ислоҳ қилган важҳинг нурлари ҳурматидан Сендан паноҳ сўрайман – менга ғазабингни нозил қилмагин, қаҳрингни юбормагин! Сен нимага рози бўлсанг, мен ҳам ўшанга рози бўлдим. Ла ҳавла ва ла қуввата илла бика” деб дуо қилдилар.\nРобиъанинг ўғиллари Утба ва Шайбанинг кўнгилларида меҳрибонлик туйғулари пайдо бўлиб, Уддос исмли насроний хизматкорларига бир шингил узум бериб Расулуллоҳ соллаллоҳу алайҳи васалламнинг ёнларига жўнатишди. Пайғамбар соллаллоҳу алайҳи васаллам узумга қўл узатар экан “Бисмиллаҳ” дедилар ва тановул қилишни бошладилар. Бу ҳолатни кўриб турган Уддос ҳайрон бўлиб:\n– Бу юрт аҳолиси бу каломни айтишмас эди? – деди.\n– Сен қайси юртдансан, қайси диндасан? – сўрадилар Расулуллоҳ соллаллоҳу алайҳи васаллам.\n– Насроний динидаман, Найнаводанман, – жавоб берди Уддос.\n– Солиҳ инсон Юнус ибн Мутонинг қишлоғиданмисан? – дедилар.\n– Юнус ибн Мутони қаёқдан биласиз? – деди.\n– У киши менинг биродарим бўлади. Пайғамбар эди, мен ҳам пайғамбарман, – дедилар.\nУддос яқин келиб Расулуллоҳ соллаллоҳу алайҳи васалламнинг оёқ ва қўлларини ўпди. Робиъанинг ўғиллари бири иккинчисига:\n– Хизматкоринг аҳмоқлик қилди-да! – деди. Уддос уларнинг ёнига келгач:\n– Ҳой шўринг қурғур, нима қилиб қўйдинг?! – дейишди.\n– Ер юзида бу кишидан кўра яхшироқ киши йўқ, – деди.\nРасулуллоҳ соллаллоҳу алайҳи васаллам Зайд ибн Ҳориса билан отланиб, Макка томон йўлга тушдилар.\nКунлардан бир кун Расулуллоҳ соллаллоҳу алайҳи васаллам қизлари Фотимайи Заҳро розияллоҳу анҳонинг уйларига келдилар ва:\n– Ўғилчаларим қани? – деб Ҳасан ва Ҳусайн розияллоҳу анҳумоларни сўрадилар. Фотима розияллоҳу анҳо жавоб бердилар:\n– Эрталаб турсак, уйимизда егулик нарса қолмабди. Аллоҳ таолога ҳамдлар айтдик. Али менга: “Мен уларни олиб кетаман. Уйда ҳеч нарса қолмабди, тағин сенга ғалва қилиб қолишмасин”, деб иккаласини олиб яҳудийникига кетди.\nРасули акрам соллаллоҳу алайҳи васаллам ўша томонга юзландилар. Борсалар набиралари ҳовуз бўйида ўйнаб ўтиришибди. Ёнларида бир қанча хурмо. Ҳазрат соллаллоҳу алайҳи васаллам:\n– Эй Али, кун қиздирмасдан туриб буларни олиб уйга қайтмайсанми? – дедилар.\n– Эрталаб турсак, уйда ҳеч нарса қолмаган экан. Эй Аллоҳнинг Расули! Бир оз ўтириб турсалар, Фотимага ҳам хурмо тўплаб олардим, – деди Али розияллоҳу анҳу.\nРасулуллоҳ соллаллоҳу алайҳи васаллам ўтириб турдилар. Али розияллоҳу анҳу яҳудийнинг хурмосини териб берар ва бир пақир хурмога бир дона хурмо ҳақ олар эди. Бир қанча хурмо териб олгач, Расулуллоҳ соллаллоҳу алайҳи васаллам билан бирга хурмоларни кўтариб Ҳасан ва Ҳусайнлар билан уйга қайтдилар.\nФотима розияллоҳу анҳо мана шундай машаққатли ҳаётга чидамли бўлиб, чиройли сабр қилар эди. Аллоҳ таолога кўплаб ҳамдлар айтар эди. Ҳаётидан мамнун, турмушидан рози эдилар.\nАЛЛОҲДАН ЎЗГАГА ШИКОЯТ ҚИЛМА\nАҳнаф ибн Қайснинг жияни келиб, бошига етган кулфатдан шикоят қила бошлади. Аҳнаф юз ўгириб олди. У яна бир неча бор шикоятини бошлади, ҳар сафар юз ўгириб олаверди. Ниҳоят жиянига қараб:\n– Эй жияним, қачон сенга бир мусибат етса, шикоятингни ҳожатингни чиқаришга молик бўлган Зотгагина айтгин. Бандасига шикоят қилма! Чунки инсонлар сен учун икки тоифа бўлади – ё дўстинг бўлади, унинг дилини оғритасан. Ёхуд душманинг бўлса, димоғини чоғ қиласан, – деди. Сўнг одамларга юзланиб: – Аллоҳга қасамки, қирқ йилдан буён шу икки кўзимнинг биттаси умуман кўрмайди, аммо шунча йилдан бери буни хотиним ҳам оила аъзоларим ҳам билишмайди, – деди.\nУрва ибн Зубайрнинг оёғи саратон касалига дучор бўлди. Касаллик тананинг бошқа аъзоларига ҳам жиддий зарар етказиш хавфининг олдини олиш учун оёғини кесишга тўғри келиб қолди.\n– Сизга уйқу дори берамиз. Жарроҳлик пайтида оғриқнинг зўридан қўлимиздан чиқиб кетмаслигингиз учун манави кишилар Сизни ушлаб туришади, – дейишди жарроҳлар.\nУрва ибн Зубайр эса ҳақиқий сабрли мўминлик забони билан:\n– Бу кишилар мени ушлаб туришларининг ҳожати йўқ. Мен ўзим бир амаллайман, – деб оёғини узатди. Табиб жарроҳликни бошлаб фасод бўлган аъзони кесиб, арра суягига етгунича ҳам Урва сабот билан қимир этмай турди. Сўнг зайтун мойини қиздириб кесилган жойга суртиб қўйдилар. Урва ибн Зубайрнинг юзларида ва чеҳраларида оғриқ аломатлари сезилмади. Бирор марта ҳам “оҳ” деб қўймади.\nТабиб ишини энди тамомлай деб турган эди ҳамки, бир киши келиб унга бардош изҳор қилди.\n– Оёғим учун бардош тилаётган бўлсанг, енгилгина қутулиб олдим, – деди Урва.\n– Йўқ, оёғингиз учун эмас, ўғлингиз учун бардош тиламоқдаман. Ўғлингиз ҳозиргина тепаликдан йиқилиб тушди. Сўнг ҳайвонлар унга ҳамла қилиб, ҳалок қилишди, – деди кирган киши. Урва эса бунга жавобан:\n– Эй Аллоҳ! Дардга мубтало қилган эдинг, мана шифо топдим. Фарзандимни олган бўлсанг ҳам, мени қолдирдинг, – деб қўйди, холос.\nСАБР – МУШКУЛОТЛАР КАЛИТИ\nАбу Салама розияллоҳу анҳу маккадан Мадинага ҳижрат қилишга азм қилганида турмуш йўлдоши Умму Саламага туясини тайёрлади ва унга миндириб, ўғиллари Саламани қўлига тутқазиб қўйди. Кейин туяни етаклаб йўлга чиқди. Йўлда учраган Умму Салама розияллоҳу анҳонинг қавмидан бўлган бани Муғира кишилари Абу Саламага:\n– Бу бизга оғир ботяпти. Биз қизимизни шаҳарма-шаҳар саргардон бўлиб кезиб юрсин, деб берганмидик?! – деб қўлидан тизгинни тортиб олишди ва Умму Саламани олиб қолишди.\nУмму Салама айтади:\n“Бу ҳолатдан ғазабланган Абу Саламанинг қариндошлари бани Абдул Асад:\n– Аллоҳга қасамки, аёлларини биздан тортиб олибдими, биз ҳам болани уларнинг қўлида қолдирмаймиз! – дейишди. Кичкина Саламани отасидан тортиб оламиз, деб ҳатто қўлини ҳам чиқариб олишди. Мени эса бани Муғира қавми олиб қолди. Эрим Мадинага ҳижрат қилиб кетди. У бир томонда, мен бир томонда, ўғлимиз бошқа бир томонда фироқда қолдик”.\nУмму Салама ҳар куни эрталаб чиқиб, то кеч киргунча йиғлар эди. Орадан бир йилга яқин вақт ўтди. Ниҳоят амакисининг фарзандларидан бирининг кўнгли эриб, шафқат қилди ва қавмга бориб:\n– Манави бечора мискин аёлни чиқариб юбормайсизларми? Ахир боласидан ва эридан айириб қўйдиларингиз? – деди. Шунда Умму Саламага:\n– Майли, агар хоҳласанг, эрингнинг олдига боравер, – дейишди. Бани Абдул Асаднинг қавми ҳам инсофга келиб, боласини қайтариб берди.\nУмму Салама розияллоҳу анҳо ўғилчаси билан бирга Мадинага ҳижрат қилди. Умр йўлдоши Абу Салама розияллоҳу анҳу шаҳид бўлганидан сўнг Расулуллоҳ соллаллоҳу алайҳи васаллам уни ўз никоҳига олдилар. Натижада шунча машаққатлардан сўнг мўминларнинг онаси бўлишдек улуғ мартабага мушарраф бўлди.\nسنة 1435 من الهجرة* المحرم – 15 يوم الإثنين\nالحمد لله رب العالمين* الصلاة و السلام على سيدنا محمد و على إله و أصحابه أجمعين* لا حول ولا قوة إلا بالله\n20:19 / 28.04.2017 2356\n22:57 / 28.04.2017 1800\n3239 17:11 / 16.01.2018\n2007 16:50 / 12.02.2018\n1157 15:10 / 25.08.2019\n4604 10:00 / 04.12.2018\n6646 22:12 / 29.09.2018


ЎзА - 2018 йилда 8 та шаҳар, 30 шаҳар посёлкасининг бош режалари ишлаб чиқилади\n03.02.2018 16:58 Чоп этиш версияси\n2018–2022 йилларда аҳоли пунктларини бош режалар билан таъминлаш, лойиҳа ташкилотлари фаолиятини яхшилаш, шунингдек, шаҳарсозлик соҳасида мутахассислар сифатини ошириш чора-тадбирлари тўғрисидаги Президент қарори қабул қилинди, деб хабар беради Адлия вазирлигининг Телеграмдаги расмий канали.\nҚарорда таъкидланишича, шаҳарлар ва қишлоқ аҳоли пунктларининг шаҳарсозлик ҳужжатлари билан таъминланмаганлиги уларда муҳандислик-коммуникация ва йўл-транспорт инфратузилмасини ривожлантиришда тўсқинлик қилувчи омил бўлиб қолмоқда.\n23 та шаҳар ва 994 та шаҳар посёлкаларини бош режалар билан таъминлаш талаб этилади.\nҚарор билан шаҳарсозлик ҳужжатларини ишлаб чиқиш ва амалга ошириш, лойиҳа ташкилотлари фаолиятини янада яхшилаш шаҳарсозлик соҳаси мутахассислари тайёрлаш сифатини тубдан такомиллаштириш мақсадида бир қатор тадбирлар белгиланди.\nХусусан, 2018 йилнинг ўзида 8 та шаҳар, 30 шаҳар посёлкаларининг бош режалари ишлаб чиқилади.\nҚурилишда маркетинг, қурилишда менежмент каби таълимнинг янги талаб этилган йўналишлари очилади. Тармоқ мутахассисларининг малакасини ошириш учун тизимли асосда ҳар йили етакчи хорижий олий таълим ва тадқиқот ташкилотлари билан ҳамкорлик дастурлари ишлаб чиқилади.


ЖИЗЗАХ – "Омонат аттракционлар: фожиа рўй берса, ким жавоб беради?!"\n22 апрел 2019, Тошкент вақти: 16:06\nЖИЗЗАХ. "Жиззах шаҳрида яқинда очилган истироҳат боғини айланиб чиқиб, хафа бўлиб кетдим. Маҳаллий матбуот ва ТВ роса мақтаган боғда оддий санитария қоидалари бузилмоқда. Сув ҳавзаси канализация суви билан тўлдириляпти. Техник хавфсизлик талабларига ҳам риоя қилинмаган. Аттракционлар мустаҳкам эмас, кўриб турганингиздек, сим билан боғлаб қўйилган. Эртага бирор кор-ҳол рўй берса, бунинг учун ким жавоб беради?"\nСАМАРҚАНД – “Жаноб Шерматов, мактабга ўрнатилган ромлар ҳақини қачон тўлаб берасизлар?!”\nКАТТАҚЎРҒОН. “Мен – Жалолиддин Маманов, Самарқанд вилоят, Каттақўрғон туман, Бешдарғат қишлоғидан мактуб йўлламоқдаман. Рўзғор тебратиш учун Каттақўрғон шаҳрида алюмин профил ясайдиган устахона очганман. Каттақўрғон тумани Энамяхши-2 қишлоғидаги 60- умумий ўрта таълим мактаби филиалига 7 миллион 100 минг сўмлик алюмин профилли ромларни ўрнатиб бердик. Лекин бугунга қадар ушбу ромлар учун бир тийин ҳам ололганимиз йўқ. Исмат исмли қурилиш фирмаси раҳбаридан пулни талаб қилсам, у тўлов туман ҳокимининг Норбўта исмли ўринбосарига боғлиқ эканини, Норбўта исмли ҳоким ўринбосари эса Халқ таълими вазири Шерзод Шерматовга боғлиқ эканини айтди.\nПрокуратурага мурожаат қилдим. Прокуратура эса фуқаролик ишлари бўйича Каттақўрғон туманлараро судига даъво ариза киритишим мумкинлиги ҳақида тушунтириш бериш билан кифояланди.\n2019 йил, 31март куни Ички ишлар вазири ўринбосари М.Жўраев Каттақўрғонда сайёр қабул ўтказди. Қабулга ёзилиш учун борсам, компьютерда рўйхатга олувчилар вазир ўринбосари меникига ўхшаган муаммоларни умуман ҳал қилмаслигини айтиб рўйхатга олишни рад этишди. Чиқмаган жондан умид, дея вазир ўринбосари қабулига амаллаб кирмоқчи бўлдим. Аммо театр олдида турган ИИБ ходимлари мени жиноий жавобгарлик билан қўрқитишди.\nАгар мен давлатдан 100 сўм қарз бўлиб қолсам, тегишли идоралар қарзга божу почта харажатини қўшиб ундиради. Аммо менинг 7,1 миллион сўмлик ҳақимни ундириб беришни пайсалга солишмоқда.\nЖаноб Шерзод Шерматов, маҳаллий раҳбарларнинг даъвосича, пешона терим эвазига қилган меҳнатимга ҳақ тўлашга сиз тўсқинлик қилмоқдасиз. Агар шу гап рост бўлса, инсоф қилинг, пулимни тўлаб беринг. Агар шу гап ёлғон бўлса, сизнинг номингизни сотиб юрганларга тегишли тартибда чора кўринг!”\nСАМАРҚАНД – “Туман раҳбарлари вилоят ҳокимига арз қилганим учун мендан ўч олмоқдами?!”\nКАТТАҚЎРҒОН. “Мен – Элёр Қодиров, Самарқанд вилояти Каттақўрғон тумани Пайшанба шаҳарчаси Меҳнат кўчаси 15-уйда яшайман. Якка тартибдаги тадбиркорман. 2018 йил апрель ойида тадбиркорлик фаолиятимни кенгайтириш мақсадида Каттақўрғон туман ҳокимиятига истироҳат боғи ҳудудида музқаймоқ ва ичимликлар павильони қуриш учун ер сўраб мурожаат қилдим. Мурожаатим натижасиз қолгач, туман ҳокими ўринбосарига учрадим. У ер бермади. Шундан кейин вилоят ҳокими қабулига кирдим. Вилоят раҳбари аралашуви билан менга истироҳат боғи ҳудудидан ер ажратилди. Павильон қураётган пайтимизда туман ҳокими келиб, ҳаракатларимизни ижобий баҳолади ва қўшимча ер майдонига йўлак, гулхона ва келин-куёвлар ўтирадиган жой қилишни тайинлади. Ҳоким топшириғи асосида қўшимча ер майдонида айтилган ишларни қилдик. Қурилиш битгач эса, туман ҳокимлиги вакиллари келиб, ўзбошимчалик билан қўшимча ер майдонида қурилиш қилгансан дея павильонни бузиш ва кимошдида сотиб юбориш билан қўрқитмоқда. Ҳолбуки, мен туман ҳокимининг топшириғини бажариб қўшимча қурилиш қилганман.\nҚўлимда павильон қуриш учун ҳужжатлар бўлишига қарамай, тадбиркорлик фаолиятимга ҳокимлик масъуллари тўсқинлик қилмоқда. Менинг айбим нима: ҳоким топшириғини бажарганимми? Ё улар устидан вилоят раҳбарига арз қилганим учун мендан ўч олишмоқдами?”\n(Бу хабар Озодликка 10 апрель куни келган.)\nТОШКЕНТ – “Авария сабаб катта йўлга чиқадиган йўлаклар ёпиб ташланмоқда”\nЧИЛОНЗОР. “Тошкент шаҳри Чилонзор туманидан ёзмоқдаман. Яқинда ушбу йўлда рўй берган аварияда бир аёл вафот этди. Шундан кейин қатнов йўлига чиқадиган барча йўлаклар ёпиб ташланмоқда. Пиёдалар учун кўприк анча узоқда, қолаверса, ёши катталар зинадан чиқиб тушишга қийналади. Менимча, аварияда ҳалок бўлган аёл ҳам шу сабаб машина йўлидан кесиб ўтишга мажбур бўлган.\nЙўл ёпилгани сабаб дўконларга мижозлар ҳам келмай қўйди, бундан эса тадбиркорлар норози! Ушбу светофорда пиёдалар ўтиш йўли очишларини сўраймиз”.\nҚАШҚАДАРЁ – “Электр ҳисоблагични нобоп жойга ўрнатган масъуллар 5 ойдан бери бизни сарсон қилмоқда”\nЯККАБОҒ. “Мен – Латофат Маҳмудова, Қашқадарё вилояти Яккабоғ тумани Жайчи маҳалласи Ниҳол кўчасида икки вояга етмаган фарзандим билан яшайман. Турмуш ўртоғим Аслиддин Норчаев 2014 йилда вафот этган. 2018 йилда туман электр идорасига ҳисоблагич ўрнатишларини сўраб мурожаат қилганман. Аммо ходимлар ҳисоблагични деворга эмас, ўтинхона шифери тагидаги тахтага ўрнатиб кетишган. Бу ахир хавфсизлик қоидаларига тўғри келмайди-ку! Бу масалада электр идорасига мурожаат қилганман. Аммо масъуллар 5 ойдан бери сарсон қилмоқда. Электр ҳисоблагични тегишли тартибда ўрнатишда амалий ёрдам сўрайман”.\nНАВОИЙ – “Хароб аҳволдаги боғчага Мактабгача таълим вазирлиги эътибор қаратсин”\nНАВОИЙ. “Фарзандим Навоий шаҳридаги 24-сонли МТМга боради. Боғчанинг ҳожатхона ва ювиниш хоналари хароб аҳволда. Ётоқхонаю овқатланиш хоналарини гапирмаса ҳам бўлади. Мактабгача таълим вазирлиги 24-боғчани болалар учун муносиб масканга айлантириб берсин!”\nТОШКЕНТ – “Авария ҳолатидаги уйда cаккиз хонадон юрак ҳовучлаб яшаб келмоқдамиз”\nЧИНОЗ. “Тошкент вилояти Чиноз тумани Мевазор МФЙ Амир Темур кўчаси 6-уй 1-хонадондан ёзмоқдаман. “Сиздан Телеграм”да аввал ҳам мактубим чоп этилган эди. Аммо масъуллар бизни қийнаб келаётган масалага эътибор қаратмаяпти. Шу сабаб қайта мактуб йўлламоқдаман.\n4 нафар вояга етмаган фарзандим билан авария ҳолатидаги уйда яшаб келмоқдамиз. Кўзим яхши кўрмайди, оёғимда туғма ногиронлик бор. Турмуш ўртоғимнинг ҳам соғлиғи яхши эмас, кунлик ишларда ишлайди. Кам таъминланган оилалар рўйхатида турамиз.\nУйимиз кундан кунга чўкиб, ёрилиб, қийшайиб бормоқда. Бир йил олдин Чиноз туман ҳокимлигидан текин уйга рўйхатга олишган эди, лекин бирор натижа йўқ. 8 та хонадон юрак ҳовучлаб яшаб келмоқдамиз.\nИкки қаватли уйда канализация, иситиш тизими йўқ. Сувни кўчадан ташиб келамиз. Авария ҳолатидаги уйни қандай қилиб қабул қилишган – ҳайронмиз. Худо кўрсатмасин, уй қулаб тушса портлаш рўй бериши мумкин. Президентимиз уйма-уй юриб, оддий халқ муаммосини ҳал қилинглар демоқда. Масъуллар бизнинг муаммони ҳам ҳал қилиб берсин!”


Дам олиш кунлари ҳавонинг иссиқ бўлиши кутилмайди – Газета.uz\nДам олиш кунлари ҳавонинг иссиқ бўлиши кутилмайди\nДам олиш кунлари Ўзбекистоннинг барча ҳудудларида асосан кам булутли об-ҳаво бўлиши кутилмоқда. Ҳаво кундуз кунлари +35…+38 даражагача исийди. Фарғона водийсининг тоғли ҳудудларида ёмғир ёғиши мумкин. Бу эса сел тошқинлари шаклланишига сабаб бўлиши мумкин.\nLotinchada 16 июл 2021, 14:35 Жамият\nБугун Ўзбекистонда июль ойининг ўртасидаги қийматлар учун меъёридан паст бўлган ҳаво ҳарорати билан чилла учун хос бўлмаган об-ҳаво кузатилмоқда, дея хабар берди Ўзгидромет.\nРеспубликанинг марказий ва жануби-шарқий ҳудудлари бўйича кун давомида ҳавонинг ўзгариши сақланиб туради. Тошкент, Андижон, Наманган, Фарғона вилоятларида баъзи жойларда қисқа муддатли ёмғир ёғиши, момақалдироқ бўлиши мумкин. Ҳаво ҳарорати +30…+33 даражани, шимолда ва жанубда +36…+39 даражани ташкил этади.\nШанба ва якшанба кунлари салқин ҳаво массаси Ўзбекистон ҳудуди чегарасидан четга чиқади ва ҳаво ҳарорати меъёрий қийматларгача кўтарилади. Ушбу кунларда республиканинг барча ҳудудларида асосан кам булутли об-ҳаво бўлиши кутилмоқда. Ҳаво кундуз кунлари +35…+38 даражагача исийди.\nДам олиш кунлари, фақат Наманган ва Фарғона вилоятларининг тоғли ҳудудларида, шунингдек Қирғизистоннинг тоғли ҳудудларида, Фарғона водийси билан чегарадош қисмида қисқа муддатли ёмғир ёғиши мумкин.\n«Бу маҳаллий ёмғирлар Андижон, Наманган, Фарғона вилоятларининг тоғ олди ва тоғли ҳудудларида сел тошқинлари шаклланишига сабаб бўлиши мумкин. Шунинг учун, Ўзгидромет аҳолини ушбу ҳудудларда жойлашган дам олиш масканларига бормасликни қатъий тавсия этади», — дейилади хабарда.


Нима учун ош қўлда ейилишини биласизми? - 30 Ноября 2019 - MP3 MUSIQALAR KLIPLAR YANGILIKLAR RASMLAR VIDEO KLIPLAR\nГлавная » 2019 » Noyabr » 30 » Нима учун ош қўлда ейилишини биласизми?\nЎзбек халқининг миллий таомларининг султони – бу ошдир. Ошнинг яратилиш тарихи узоқ тарихга, Ибн Сино даврига бориб тақалади. Палов бу нафақат таом, балки ҳақиқий санъат асари ҳамдир. Шунинг учун ҳам унинг довруғи бутун дунёга тарқалган. Палов тўй-тантана, маросим ва байрамларда дастурхоннинг бош безагидир. Палов тайёрлашнинг ўзига яраша сир-асрорлари бўлгандай, уни ейишнинг ҳам қонун-қоидаси бор.\nПалов аслида қўлда ейиладиган таом. Бу удум аждодларимиздан бизга мерос бўлиб қолган. Тўғри, ҳозирги замонда биз уни қошиқда тановул қилишга ўрганиб қолганмиз, баъзи мамлакатларда эса паловни санчқида ейишар экан. Бу нотўғри, таомга нисбатан ҳурматсизликдир. Ошни фақат қўлда ейиш керак. Қари оқсоқолларнинг айтишларича, ошни қўлда тановул қилиш анъанаси бежиз пайдо бўлмаган – тўғри тайёрланган ҳақиқий палов тирик организм ҳисобланар экан, шунинг учун ҳам уни санчқида ейиш нотўғри.\nОшни қўлда ейиш нафақат мароқли, балки фойдали ҳамдир. Гап шундаки, таъм ҳислари бармоқ учларидан тўғри орқа мияга боради, бунинг натижасида кўп миқдорда ошқозон шираси ажралиб чиқади. Ейилган ош ҳам тўғри ҳазм учун қулай муҳитга бориб тушади.\nОш қаерда еилишидан қатъий назар, тўйдами, байрамдами, маракадами ёки оила даврасидами албатта лаганга сузилиб тортилади.\nБу ҳам ота-боболаримиздан қолган анъана. Оила даврасида бир лагандан овқат ейиш – бу оилавий бирдамлик рамзи хисобланади ва барака олиб келади. Дўстлар даврасида қўлда ош ейиш эса бир-бирларига бўлган ишончни билдиради. Бўйдоқ йигитларнинг тўйда куёв боланинг қўлидан ош ейишлари ҳам чиройли удумларимиздан биридир.\nКатегория: FIKR VA MULOHAZALAR / BAXS MUNOZARALAR / БАХС ФИКР МУЛОХАЗАЛАР | Просмотров: 27 | | Теги: #newsuz, #новости, #Yangilik, #xabarlar, #uznews, #ahborot, #news, #Yangiliklar, #habarlar | Рейтинг: 0.0/0